Elkarrizketarako bidea zabaldu dela ikusi arren, konponbide "integrala"eskatu dute etxez etxeko langileek

Azken egunotan Arrasateko etxez etxeko langileen gatazkaren inguruan egon diren berritasunen gaineko iritzia eman zuten langileek atzo egin zuten agerraldian. ELA eta LAB sindikatuetako, mugimendu feministako eta pentsiodunen taldeko hainbat kideren babesa izan zuten bertan. Jakinarazi zuten urriaren 3ko manifestaziorako deialdiak bere horretan jarraitzen duela.


Eraginkortasun energetikoari buruzko bi foro


Irteera, susto eta guzti

Zelandi eskola publikoko guraso elkarteak larunbaterako Ezkirozko baserri-eskolara irteera prestatu zuen. 3 eta 6 urte arteko 42 haur eta 10 begiralek joan ziren txangoan. Eskirotzera iristean trenbidea pasa behar zuten. Horretan hasi zenean, 10:42ean, tren bat zetorrela adierazten duten soinu eta argi seinaleak martxan jarri ziren. Bihurgunea hartzen ari zen autobusak koxka bat jo zuen eta ez aurrera ez atzera gelditu ziren. Orduan trenbide pasako barrerak jaitsi ziren eta batek autobusaren alde bat jo zuen. Egoeraz ohartuta zenbait oinezkok barrera kendu zuten autobusa askatzeko asmoz. Bitartean hurbiltzen ari zen Alvia trenak garaiz gelditu zen, trenbide pasa baino 200 metro lehenago. Guztia susto bat izan zen eta Zelandi eskolakoek irteeraz gozatzeko aukera izan zuen.


Zapatillak jasotzeaz

Sinpatikoak egiten zaizkigu zenbait hitz, eta antipatikoak beste batzuk. Horietako bat, nire kasuan, ordena da. Antipatikoa. Hiztegira jo eta bere adiera gehienetan bada araua, edo erlijioa edo militarra... hozkia ematen duten kontzeptu horietako bati lotua ageri da. Baina hiztegikoak baino kanpokoak ematen dit hotzikara. Desordenaren kontrakoa da, anabasaren aurkakoa, eta horrek erakargarri egiten du kontra egotea, guai da antipatikoa zaidan beste hitz bat erabiltzearren, eta anarkiaraino irits gaitezke ordenaren antonimoen bidetik, eta beraz maitagarria da. Baina ez, ez da kontua errazkeria demagogikoetan jaustea. Poseagatik baino, ordenak besoko ileak lazten dizkit askatasunaren ifrentzu gisa erabiltzen delako. Askatasunaren festak orgia itxura hartzen ei duenean —eta badakigu batzuentzat orgia hiru urteko umeei sexu heziketa ematea dela—, beti dago norbait ordenaren guraizeak hartu eta irentze-lanetan hasteko prest. Ordena lehenesten da, eta beraz askatasunari sega dagokio. Eta hemen askatasun hitzari disidentzia deitu, desberdintasun... hainbat daude.

Ordena argudiatu dute Tijuanako karabanari eraso egin diotenek. Burura etorri zait haietako batzuek esan diezaguketela, karabanaren alde gaudenoi —gu alde gaude, ezta?—, ez garela bertakoak eta ezin dugula ondo ulertu hango gertakizun hura, baina agian beste desfile batekin nahasten ari naiz, plastiko beltz batzuek entendimentua ilunduko balidate bezala... Ordena argudiatu dute, alegia, eta atzerritarren aurka egin.

Gu haien alde gaude, Mediterraneoko uretan itotzen direnen alde gauden bezala. Edo jada ahaztuxe ditugun Serbiako mugakoak, edo Turkiakoak, edo... Gu haien denen alde gaude; eta batez ere urruti. Distantziak asko laguntzen baitu elkartasunean. Zeren eta oso hurbil tokatzen zaizunean, askatasuna eta desberdintasuna kudeatzea jada ez da hain erraza, eta ordena ez diogu deituko akaso, baina gure bizimodua aztoratu ere egin daiteke —aztoratu = desordenatu?—, eta orduan askoz gutxiago dira benetan alde daudenak. Batzuk bai, eta Hendaia eta Irunen erakusten dute egunero, adibide bat jartzearren. Eta gainerakook alde ere bagaude, nolabait, baina aldameneko eskolan nahiago ditugu, edo kuadrillan, edo ezkaratzean... Ez gaitezen, dena den, horrekin larregi hilduratu: ohikoena da, babesa, hurbilekoa, ezaguna... Besteak eskatzen du esfortzua.

Ordena aldarrikatzen dute Madrilen Femenekoak ostikoz eta putas irainka hartu dituztenek ere (putas, lesbianas... nola errepikatzen diren gauzak, ez? Baina ez ditzadan desfileak nahas berriro).

Ordena da —egonkortasun adieran—, halaber, «ekonomia ondo joan dadin» baldintzetako bat. Eta inportantea behar du Ekonomia jaunaren (femenino deklinatzen dute aldameneko hizkuntzetan, baina nik señoro ikusten dut) ondo joan behar horrek, zeren eta justifikatzen ditu zernahi errepresio eta murrizketa. Hezur hautsi eta odolbilduen gainean eraiki diren diktadura guztietan ekonomia ondo joatea faktore inportantea izan da (bide batez, zertan hasiko gara orain hezurrak eta odolbilduak azalera ekartzen ekonomia ondo baldin badoa? ).

Ordena eta honezkero ulertua behar du ez naizela ari egongela erdian utzitako zapatez; paper meta sailkatu gabeez; ordutegi zehaztuez... da aspaldion mundua alde batetik bestera korritzen dabilen mamu hori; duela 170 urtekoa ez, bestea. Errefuxiatu eta migrante milaka horiek atzetik dabilkiten mamua da ordena, batzuetan ageriko egiten dena, manifestazioetan, kolpeetan, arauetan, mugetan, harresietan, baina bestela ere konpainia ikusezin dutena. Erbesteratuok gauez entzuten dituzten kate hotsak, haize txistuak, sirenak, sarraila-aieneak... horiek denak Ordena izeneko mamua dira. Munstro beldurgarrietan beldurgarriena.

Eta erne, hori ere gugandik urruti balego legez, zeren eta mamu hori milaka espirituren batura baino ez da: espiritu txiki askorena, zapatillak bai jasotzen eta jasotzen ez dituztenena.


Lurraldebusek zerbitzua emango du Urtezahar gauean

Greba-deialdia bertan behera utzi ostean, gaueko zerbitzuak izango dira Irun, Hondarribia, Errenteria eta Pasaia Donostiarekin lotzen dituen lineetan. Ez da zerbitzurik izango Donostiatik Hernanira.

Lurraldebusi zerbitzua eskaintzen dioten Ekialdebus autobus zerbitzuetako langileek bertan behera utzi dute Gabon Zahar gauerako deitutako greba, akordioa lortu ostean. Beraz, gaueko zerbitzuak izango dira Irun, Hondarribia, Errenteria eta Pasaia Donostiarekin lotzen dituen lineetan.

Gipuzkoako Foru Aldundiak ostegun honetan jakinarazi duenez, langileekin lortutako akordioari esker posible izan da greba bertan behera gelditzea.

Marisol Garmendia Mugikortasun zinegotzia pozik azaldu da "Urtezahar gauerako aurreikusitako greba bertan behera uztea eragin duen akordioagatik", ohar batean adierazi duenez. Beraz, gaueko zerbitzua izango dela gaineratu du.

Garmendiak akordio batera iristeko langileen partaidetza eta esfortzua eskertu ditu; "bi parteek zerbait eman dute, eta herritar guztiei egin diete mesede".

Horrela, gaueko zerbitzuak izango dira Irun, Hondarribia, Errenteria eta Pasaia Donostiarekin lotzen dituen lineetan.

Autobus zerbitzuak etenaldi bat egingo du abenduaren 31n, 21:00etatik 01:00era, modu boluntarioan lan egiteko prest dauden langileek Urtezahar gaua euren senideekin pasatu dezaten.

Urteberri eguneko goizeko lehen zerbitzuei dagokienez, hasiera batean aurreikusi baino zertxobait geroago hasiko dira, 08:00etan, hain zuzen.

Aldundia udalerrietako alkateekin harremanetan jarri da, udaltzaingoaren laguntza eskatzeko, gidarien segurtasuna bermatzeko asmoz.

Grebari eutsi diete Donostialdea Astigarraga eta Hernanirekin lotzen dituen lineetako langileek

Lurraldebusi zerbitzua eskaintzen dion HASA autobus zerbitzuetako langileek Urtezahar gauerako deitutako grebari eutsi diote eta, beraz, ez da gaueko zerbitzurik izango Donostialdea Astigarraga eta Hernanirekin lotzen dituen autobus lineetan. Langileen esanetan Gipuzkoako Foru Aldundiak autobusetan segurtasuna bermatzeko hartutako neurriak ez dira nahikoak.

HASA enpresan ordezkaritza duen UGT sindikatuaren esanetan, greba hori sagardo denboraldiko eta herriko jaietako gaueko zerbitzuetara luza daiteke. Gaineratu duenez, politikarien eta enpresaburuen ardura ezin da autobus gidarien gainera bota.


Sevillak eta Vila-realek gertuago dute fianala

Emeryren taldeak berdinketa lortu zuen Ukrainian Shakhtar Donetsken kontrako partidan; Vila-realek ordea, 1-0ko emaitza erdietsi zuen etxean Liverpoolen kontra.

UEFA Europa Ligako finalerdiak jokatuko dira gaur gaueko 21:05ean. Sevillak Shakhtar Donetsk hartuko Sanzhez Pizjuanen eta Vila-realek Liverpooli egingo dio bisita.

Emeryren taldea bina geratu zen Ukrainian Shakhtar Donetsken kontrako partidan eta Macelinoren gizonek 1-0 irabzi zuten etxean Liverpoolen aurka.

HAMAIKAKOAK

Sevila: David Soria; Coke, Rami, Carriço, Tremoulinas, N'Zonzi, Krychowiak; Vitolo, Banega, Konoplyanka; eta Gameiro.

Shakhtar: Pyatov; Srna, Kucher, Rakitskiy, Ismaily; Stepanenko, Marlos, Kovalenko, Taison; Malyshev eta Ferreyra.

HAMAIKAKOAK

Liverpool FC: Mignolet; Clyne, Lovren, Kolo Touré, Moreno; Can, Allen; Lallana, Coutinho, Milner; eta Sturridge.

Villarreal CF: Areola; Mario, Bailly, Víctor Ruiz, Rukavina; Suárez, Trigueros, Bruno Soriano, Castillejo; Soldado eta Bakambu.


Sondikak webgunea eta plataforma bi estreinatu ditu

Sondikako Udalak zenbait aldaketa ezarri ditu webgunean eta plataforma bi sortu ditu BiscayTIK fundazioaren eskutik: sondika.net domeinutik sondika.eus-era igaro da, eta bertan hainbat aldaketa egin ditu edukien alorrean: irudi aldaketa, edukiak antolatzea eta Sondika Zabaltzen izeneko plataforma berria. Azken horrek mobilerako app-a dauka. Sondika Zabaltzen-ek udalerriko informazio eguneratua dauka, eta horrez gain herritarrek mobilean abisuak jasotzeko aukera dute.

Eraldaketa berri horren aurkezpen ofizialean Xabier Zubiaur, Sondikako alkatea, eta Alaitz Etxeandia, BiscayTIK Fundazioko zuzendaria, egon ziren.

Domeinua, Sondika Zabaltzen eta app-a

Webguneak diseinu eguneratuagoa, aurkezpen hobea, eta informazioa era antolatuagoan eskaintzen du honako ataletan: Udala, Zerbitzuak, Tramiteak, Ezagutu Sondika eta Gardentasuna. “Honek webguneko atal nagusiak begirada batean ikustea ahalbidetzen du. Atal bakoitzaren barnean, informazioa hobeto antolatu eta askotan horren inguruan gehiago irakur daiteke. Helburu nagusia Udal gardentasuna hobetzea da”, azaldu du Sondikako Udalak argitaratutako prentsa-oharrak.

Sondika Zabaltzen plataforma parte-hartzeko, elkarlanerako eta udalerriko gardentasunerako sortu da. Horren bidez, Udal kudeaketaren inguruko informazioa kontsulta daiteke Gardentasuna atalean, besteak beste: aurrekontuak, Udal egitura, departamentuetako gastuak, Osoko Bilkuretako aktak… etab. Horrez gain, alkatearekin topaketa birtualak egiteko aukera eskaintzen du plataforma berriak: lehenengoa apirilaren 26an izango da eta galderak bidali ahal izango zaizkio, topaketa egin baino astebete lehenago, zabaltzen.sondika.eus webgunearen bidez.

Sondika Zabaltzen-ekmobilerako aplikazioa dauka, bai Android, bai iPhone-erako. Bertan, webguneko azken orduko albisteak daude irakurgai eta askotariko abisuak jasotzeko aukera dago: kirola, kultura, ikastaroak, jaien inguruko agenda, larrialdiak, matxurak, izen-emateen datak… etab.


Auziak bertan behera uztea eskatu dute 1.600 pertsonak Donibane Garazin

Donostiako mobilizazioari oihartzun, Donibane Garazin 1.600 herritar bildu dira larunbat arratsalde honetan, Intza eta Aurore eta beste guztiak libre, auzirik ez lelopean.

Auziez haratago, “herri honen ihardukitze eta galdeen entzunaraztea” ere izan du xede manifestaldiak, hau da, “demokrazia, bakea, adierazpen askatasuna, justizia, jendetasuna”, Maritxu Lopepek adierazirik —manifestaldiaren antolatzaile Libre Baxenabarre taldearen izenean mintzatu da—.

Intza Oxandabaratzek heldu den asteazkenean, urtarrilaren 21ean, dei auzia dauka Parisen. Aurore Martin, berriz, urtarrilaren 29an hastekoa den EHAK eta ANVren Madrilgo auziko 35 auzipetuetakoa da. “Intza eta Aurore, Garaziko bi herritar, bakoitza bere egoerarekin Euskal Herriak bizi duen egoeraren adierazle dira. Bata Parisen eta bestea Madrilen epaituak izanen dira. Euskal herriak eta herritarrek bakea eraikitzeko urratsak ematen dituzten memento berean, horra bi estatuen erantzuna: auziak eta presondegiratzeak, presoak beti bezain urrun eta dispertsatuak”, beti Lopeperen hitzetan.

Biak Garaztarrak izanki, Donibane Garazin bertan pentsatu dute mobilizatzea. Azken aste hauetan kanpaina berezia eraman dutela tokian berean. Izan ere, hari beretik, Garazi, Oztibarre eta Baigorriko 230 hautetsi eta kontseilarik salatu dute baita egoera. UMP, berde, zentrista, edota abertzaleak barne. Hautetsiek izenpetu mozioa manifestaldiaren ideia beretik doa. Honela laburbildu duena Lopepek: “Laster hiru urte Intza libro dela, justizia frantzesaren manuz, eta orai berriz giltzapera? Nola ulertu hori ? Bat batean hain lanjerosa bilakatua ote da berriz preso sartu izaiteko, bere seme eta lagunareganik urrundua izaiteko ? Ez ote da probokazio berri bat ? Ezin konprenitua dugu. Gure inguruan ainitzek ezin konprenitua dute. Horren adierazle da hautetsien sustengu zabala”, galdetu du Lopepek.

Hitzartzeak bururatzean, ondoko hitzordua astezkenearako finkatu dute, Oxandabaratzen dei auziaren egun berean, 19:00etan, Donibane Garaziko Herriko Etxe aitzinean.


Adan Gaitan anaien bira aurrera


EAJ: "Euskal kulturaren eta pentsamendu abertzalearen ekintzailea zendu da"

Ramon Labaien, alderdikide jeltzale historikoa, Donostiako alkate eta Eusko Jaurlaritzako Kultura sailburu ohia, 85 urte zituela, Gipuzkoako hiriburuko erietxe batean zendu da gaur goizaldean, gaixotasun luzearen ondorioz. Bere heriotzaren albisteak EAJ osoa hunkitu eta mindu du, eta ohar honen bidez nahi die doluminik sentikorrena eta adeitasun eta eskerronik beroena adierazi, Clotilde Andonaegi alargunari, Tibal, Joannes eta Telmo semeei eta gainerako senide guztiei, hauen artean Bakartxo Tejeria Eusko Legebiltzarreko presidente andere eta Ramon Labaienen erraina. Argazkian, Ramon Labaien Independentistak Sarea taldeko sortzaileetariko bat ere izan zen eta euskal presoen eskubideak aldarrikatzeko hainbat ekimenetan parte hartu zuen / © EAJ.

Ramon Maria Labaien Santsinenea Tolosan jaio zen 1928ko abuztuaren 31ean. Bere aita, Antonio Maria Labaien idazle esanguratsua izan zen (euskaraz egindako antzerkiaren aita) eta EAJko politikaria (II. Errepublika garaian Tolosako alkate izan zen). Guda zibil garaian, familiak “mugaren” beste aldera joan behar izan zuen eta Donibane-Lohitzunen eta Saran aurkitu zuten babesa. Madrilen Kimika Zientzietan lizentziatua, kontserba industrian lan egin zuen Nafarroan eta Ingalaterran, eta geroago sektore turistikoan jardun zuen. 15 urtez Donostiako Londres hoteleko zuzendari izan zen. 70. hamarkadaren hasieran Donostiako alkateorde eta Donostiako Aurreski Kutxako presidente izan zen, 1980 urtean Francoren diktadura ostean eratu zen lehen Eusko Jaurlaritzako Kultur sailburu egin baino lehen. Kargu honetatik, Labaien funtsezko lana egin zuen euskal autogobernuaren beraren muina osatzen duten erakundeak martxan jartzen, besteak beste Euskal Telebista, HABE eta Euskadiko Orkesta Sinonikoa, euskara babesteko ekintzak nazioarteko kulturara zabaldutako ikuspegiarekin uztartuz, betiere. Hainbat eta hainbat prentsa artikulu idatzi zituen Labaienek, eta azken aldian izan da Izadia izeneko taldeko kide, besteak beste Jose Miguel Zabala edo Javier Chalbaudekin batera. Bere azken artikulua, "Deia" egunkarian aurtengo azaroaren 28an argitaratu zen hartan, gaur egungo gai nagusien birpasa orokorra egin zuen, besteak beste jorratu zituen Fagorren bizi izan den krisia eta Catalunyako prozesu burujabea.

“Ramon Labaien izan da eta beti izango da guretzat, sinesmen sendoak zituen abertzale eta jeltzale zintzoa. Ezinbestekoa izan zen laurogeigarren hamarkadan euskal erakundeak martxan jarri behar izan ziren garaietan. Beti izan da euskal kulturaren eta pentsamendu abertzale eta jeltzalearen ekintzaile sutsua, izaera hau ere bere izaera kosmopolitan oinarrituta. Gure jakintsuetako bat joan zaigu” esan du doluminez Andoni Ortuzar EAJren EBBko presidenteak.

Hil-kapera gaur arratsaldean jarri da Donostiako Zorroaga beilatokian. Hileta-elizkizuna astelehenean egingo da 18:00etan Tolosan. Goian bego, Ramon Labaien.

Euzko Alderdi Jeltzalea


Lasaitasunak agintzen du

Egilea: Ariane Sanchez

Modalitatea: Argazkia

Kategoria: Bidaiak


Abaroakoak Nafar Erriberan

Arrasateko Abaroako erretiratuek apirileko irteera Nafar Erriberara egin zuten hilaren 10ean. Eguraldia lagun, egun ederra igaro zutela kontatu digute, argazkian ikus daitekeen moduan. Martzillan Iturbide upategia bisitatu zuten, bertako ardoak dastatu ahal izan zituztelarik eta, ondoren, Martzillako gaztelua bisitatu zuten. Herria ikusi ostean, Azagran egin zuten bazkaria. Eta itzulerakoan Lizarran ere egin zuten geldialditxoa, baita loteria erosi ere. Egun borobila, hortaz, kontatu digutenez.


2008tik emaitza onenak iragarri ditu Eroskik, eta irabaziak 2016. urterako

3.800 milioi euroko zorra 2.600ekoa da egun, eta, berriki egindako desinbertsioei esker, beste 500 milioi ordainduko ditu aurten. 2019rako, zorra 1.600 milioi eurotan geratuko dela aurreikusi dute.


Eskoriatza Garbiak 5. edukiontziaren aldeko esku orriak banatu ditu

Eskoriatza Garbiak atez atekoaren kontra eta 5. edukiontziaren aldeko ekintzak antolatzen dihardu. Gaur goizean informazio mahaia jarri dute merkatu txikia ondoan. Esku orriak banatu dituzte eskoriatzarren artean. Horietan, besteak beste, 1.495 eskoriatzarrek 5. edukiontziaren alde egoteko dituzten arrazoien berri ematen da.

Ez da asteon herri plataformak egin duen ekintza bakarra. Atzo arratsaldean, Eskohitza prozesu parte-hartzailearen heriotza salatzeko, hileta antzeztu zuten autobus geltoki eta plaza artean; hileta-kutxa erabili zuten ibilbide horretan. Plazara iristean, manifestua irakurri zuten, eta informazio orriak eta doluko begizta beltzak banatzearekin batera, doluminak jaso zituzten idatziz.

Ekintza horrekin bideoa egin dute Youtubera igotzeko asmoz. Horretaz gainera, ‘Los cuentos de la basura’ izeneko bloga ere jarri dute martxan. Antolatzen diharduten ekintzen berri emateaz gain, ekarpenak ere jasotzen dituzte horretan.


Ekialdeko Barrutiko Batzarrerako hauteskunde deialdia egin dute

Altza, Intxaurrondo eta Mirakruz-Bidebieta auzoetako elkarte eta eragileek urriaren 14ra arte ahalko dituzte Ekialdeko Barrutiko Batzarrerako hautagaiak aurkeztu. Legegintzaldi bakoitzean berritzen da Barrutiko Batzarra, Donostiako Udaleko korporazioa osatu ondoren, beraz, datozen hauteskundeetatik aterako da 2019-2023 legegintzaldian jardunean egongo den batzarra.

Barrutiko kudeaketa organo nagusia da batzar hori, eta auzotarren, kolektiboen eta eragileen kontsultan eta partaidetzan jarduten du. Hamabost kidek osatzen dute batzarra: Barrutiko batzarraren zinegotzi buruak, Barrutiko batzarraren zinegotzi buruordeak, udal ordezkaritza duten talde politikoek proposatutako 5 kidek, auzo elkarteetako 4 ordezkarik eta arloko erakundeen 4 ordezkarik. Hautagaiak aurkeztu nahi dituzten auzo horietako elkarte eta eragileek Herri Entitateen Erregistroan gutxienez urtebete eraman behar dute, eta hautagai titularra eta bi ordezko aurkeztu beharko dituzte.

Urriaren 14an hautagaitzak aurkezteko epea itxi ondoren, urriaren 26an izango dira hauteskundeak, eta Ekialdeko Barrutikoak diren eta Herri Entitateen Erregistroan izena emanda duten elkarte eta eragileek izango dute botoa emateko eskubidea. Udaletxeko sarreran izango da bozketa, 10:00etatik 16:00etara.


San Joxepe elkartekoen zuzendaritza berria

San Joxepe erretiratu elkarteak zuzendaritza berritu zuen martxoaren 23ko batzar orokorrean. Honako hau da talde berria: Jose Ramon Eguren (presidentea), Rosi Ibarguren (presidenteordea), Adela Ormazabal (idazkaria), Alberto Laspiur (diruzaina). Bokalak honako hauek izango dira: Antolin Martxena, Aderito Prieto, Ignacio Iñarra, Emilio Gutierrez, Rosa Mari Belastegi eta Anton Arrillaga.


Soraluce lau t'erdiko txapelketako bi partidu martitzenean

19:30ean hasiko da jaialdia. Lehenak promes mailako Etxebarria eta Peru Labaka izango dira, eta ostean, nagusien mailako Sanchoren eta Mugurutzaren txanda izango da. Kontrara, aste bukaeran, Aratusteetako ekintzengatik ez da partidurik egongo.


Asteburupasa, kurtsoa bukatzeko

Ikasturtearen azken txanpan daude AEKn, eta modurik onenean bukatu nahi izan dute. Oibarko aterpetxean pasa zuten aurreko asteburua, Hernanialdeko AEKko ikasle, irakasle eta lagunek.

Eguraldia lagun, Leyreko monastegian izan ziren larunbat goizean, eta bertan bazkalduta, Zangozara mugitu ziren arratsaldean, bertan Euskeraren Eguna ospatzen zutela aprobetxatuz: haurrak jolasetan, eta helduak txarangarekin poteoan. Aterpetxera bueltatu, afaldu, eta hainbat jolas egin zituzten guztiek.

Irunberriko arroila ezagutzera joan ziren hurrengo goizean, eta bainu bat hartzeko ere aprobetxatu zuten. Bazkaldu ondoren egin zuten etxera buelta: «beste behin, aukera ezin hobea izan da, harremanak sendotu eta ikasturtean zehar ikasitako euskera praktikatzeko», azaldu dute.

Eskaintza berezia, datorren ikasturterako

Bestalde, zabalik dago AEKn, aurrematrikula epea. Eta orain eginez gero, abantailak eskaini dituzte: %5eko deskontua, ordaintzeko epe bat gehiago, eta lehentasuna; eta baita %100a itzultzeko konpromisoa ere, irailaren 26a baino lehen jakinaraziz gero ez duzula ikastaroa egingo.

Ekainaren 19ra arte dago epea izena emateko, Nabarra Oñatz kaleko lokalean.


Ruper Ordorika eta Audience, MAZ Basauriren bigarren asteburuan

Mike Farris ere izango da larunbatean MAZ Basauri jaialdian.

Mike Farris, Burning, Ruper Ordorika, Audience, Julian Maeso eta The Excitements bilakatu dira MAZ Basauri jaialdiaren aurtengo protagonista. Horietako batzuk atera dira dagoeneko Basauriko Social Antzokiko oholtzara; gainerakoak, larunbat honetan eta hurrengo asteko ostiralean arituko dira.

Gainera, Bizkaiko udalerri horretako beste hainbat txokotan, doako emanaldiak eskainiko dituzte, Tulsa, Señores, Los Brazos eta Highlights taldeen eskutik.

Bukatzeko, Txiki MAZ umeentzako gunea, Munlet taldearen kontzertua eta rockaren historiaren errepasoa egingo duen R'n'R High School ikuskizuna eskainiko dituzte.

Hori guztia maiatzaren 23an eta 30ean izango da.

Sarrerak

Hiru asteburuetarako bonua agortuta dago jada. Horrenbestez, eguneko sarrerak baino ez daude eskuragarri, 12 euroan. Txarteldegian, berriz, 15 euroko prezioa izango dute.

Oraingoan ere, prezio merkeak sustatu nahi ditu MAZ Basaurik, bai Social Antzokiko kontzertuetan, bai antzokiko edarien salneurrian ere.

Kontzertuak, astez aste

Larunbat honetan, Ruper Ordorikak, Audiencek eta Optiganek hartuko dute lekua, eta Mike Farrisen, Julian Maesoren eta Igu Allnighterren musikaz gozatuko du publikoak azken asteburuan.


Dena prest andramariak ospatzeko Urizarren

Abuztuaren 14tik 18ra bitartean ospatuko dituzte Andra Mari jaiak Lemoizko Urizar auzoan. Denbora tarte horretan, parrandarako hamaika aukera edukiko dute lemoiztarrek.

Urizarko Andra Mari jaien egitarauaren berri izateko, deskargatu gure app-a, doakoa da!

Android sistemarako:

https://play.google.com/store/apps/details?id=acvmultimedia.hiruka&rdid=acvmultimedia.hiruka

iOS sistemarako:

https://itunes.apple.com/es/app/hiruka/id1414282826?mt=8


Josu Uriarte markina-xemeindarrak irabazi du XII. Kalamua Igoera

Etxebarriko Gazte Asanbladak antolatuta, Etxebarritik eta Kalamuara arteko igoera egin zen zapatu goizean [martxoak 10], hamabigarrenez. Guztira, hamazazpi korrikalarik egin zuten 5 kilometro inguruko igoera. Parte hartze handirik ez zen egon, baina bai giro ederra; korrikalariez gainera, oinez ere igo zen jendea, korrikalariak animatzera.

Tontorrera heltzen lehenengo mutila Josu Uriarte markina-xemeindarra izan zen; 33 minutu eta 44 segundo behar izan zituen ibilbidea osatzeko. Elorrioko bi neskek parte hartu zuten igoeran, Inma Rafaelek eta Iratxe Arrizabalagak, eta biak batera igo ziren tontorrera; 49 minutu eta 48 segundotan osatu zuten ibilbidea.

Josu Uriarte markina-xemeindarra tontorrera heltzen. Argazkia: Etxebarriko Gazte Asanblada

Etxebarria eta inguruetako herrietako korrikalariez gainera (Markina-Xemein, Ondarroa, Aulesti), Ajangiz, Idiazabal, Eibar, Ermua, Mendata, Urduliz eta Gernika-Lumoko korrikalariak ere animatu ziren Etxebarriko lehian parte hartzera.

Lasterketa amaituta, sari banaketa eta hamaiketakoa egin ziren Olaia aurrean.


Izena eman daiteke Zestoa Osasuntsu egitasmoan

Osasun larrialdiak eragindako etenaren ostean, martxan da berriro Zestoa Osasuntsu egitasmoa. 2015ean jarri zuten martxan proiektu hori, eta adineko jendea kirola egitera animatzea da helburua. Zestoan, Arroabean eta Aizarnan egiten dituzte saioak.

COVID-19ak eragindako ezohiko egoera tarteko, hainbat berrikuntza izango da aurtengoan. Besteak beste, aurten hiru talde sortu dituzte Zestoan, partaideen arteko distantziak mantendu ahal izateko. Herriguneko taldeak beteta daude dagoeneko, baina Arroabeko edo Aizarnako taldeetan parte hartu nahi dutenek oraindik izena eman dezakete, telefono honetara deituta: 943 14 79 42.


Irene Usabiaga Espainiako Txapeldun Omniumean

Irene Usabiaga txirrindulari ordiziarrak Espainiako Omnium Txapelketa irabazi du asteburuan. Madrilgo (Espainia) Galapagar belodromoan jokatu da proba, eta atzo, emakumezkoen finalean, Usabiaga ahizpak izan ziren jaun eta jabe. Irene izan zen lehena, eta Ana ahizpa bigarrena.

Scratch, kanporatze eta puntuaketa probetan nagusitu zen Irene Usabiaga, eta 2. egin zuen tempokoan. Guztira 157 puntu lortu ditu ordiziarrak, eta horrenbestez Espainiako Txapelketa irabazi du. Ana Usabiagak 138 batu ditu eta Eukene Larrartek 117.

Garaipena merezi zuela azaldu du Usabiagak, “2017. urtea gogorra” izan baita beretzat, lesio gogor bat izan baitu eta asko kosta baitzaio errekuperatzea. Ahizpak asko lagundu diola azaldu du, berak animatu baitzuen proba hau prestatu eta lehen postuagatik lehiatzera.

BIDEOA: Irene Usabiagaren adierazpenak (gaztelaniaz)


Lekua dago pil-pil lehiaketarako

Igandean jokatuko den pil-pil lehiaketan partehartzeko lekua dago oraindik. Izena eman daiteke gaur arte Biterin, telefonoz 943 33 70 28 edo turismoa@hernani.eus helbidean.


Aner Eizagirrek irabazi du Umeen Arrantza Lehiaketa Azkoitian

Txapelketaren antolatzaileak eta hango parte hartzeaileak, igandean. (Orion elkartea)

Azkoitiko Orion ehiza eta arrantza elkarteak Umeen Arrantza Lehiaketa antolatu zuen joan zen igandean, hilaren 26an. Guztira, hamalau umek parte hartu zuten txapelketan, eta horiek Urola ibaian aritu ziren arrantzan goizean zehar. Parte hartzaileen artean, Aner Eizagirre izan zen garaile, hark bost amuarrain harrapatu ostean.


Bonbak bakearen egunerako

Edurne Elizondo

Ez dira isildu. Iraganeko eztanden oihartzunak bat egin du egunotan Bardea zulatzen ari diren bonben hotsarekin. 1951. urtetik dago martxan Erriberako tiro eremua, baina lehergailuen burrunba ez da izan Erriberan geroztik entzun den bakarra. 1979an, azpiegitura horren eta zentral nuklearren aurkako protesta batean, Gladys del Estal ekologista gaztea hil zuen guardia zibil batek, tiroz, Tuteran. “Biktima bat da, halakotzat jo nahi ez badute ere”, erran du Bardea Orain taldeko kide Oscar Rodriguezek.

Iragan ostiralean, Tuterako herritarrak karrikara atera zituen elkarte horrek, berriz ere, tiro eremurik ez dutela nahi argi uzteko asmoz. Bihar eguerdian manifestazioa eginen dute, Tuteran hori ere; Erriberako ezkerreko herri hautagaitzek antolatu dute protesta. Astearterako, berriz, Bardeako Tiro Eremuaren Aurkako Batzarrak deitu du elkarretaratzera.

Espainiako armadak hilaren 15ean hasi zuen aurtengo Ekaitza operazioa, Bardean, eta hilaren 29ra arte iraunen du. Benetako sua ari dira erabiltzen hegazkinak ariketetan. Eta su horren artean, hain zuzen ere, Bakearen Nazioarteko Eguna ospatu du Nafarroako Gobernuak, asteon, Tuteran. Paco Etxeberria auzi medikua eta Nafarroako memoria historikoaren aldeko elkarteak omendu dituzte. “Zoritxarreko kointzidentzia izan da”, erran du Herritarrekiko eta Erakundeekiko Harremanetako kontseilari Ana Ollok bakearen egunak ariketa militarrekin bat egin izanaz. “Gure departamentutik bakearen kultura sustatu nahi dugu, eta halako ariketek ez dute batere laguntzen”. Bonbak izan baitituzte opari bakearen eguna ospatzeko.

Egia, justizia eta ordaina oinarri dituen bakearen alde egin du, ordea, Ollok, eta azaldu du horregatik nabarmendu nahi izan dituztela aurten memoria historikoaren alde lan egiten dutenak. 1936ko gerrako biktimak bilakatu nahi izan dituzte protagonista, batez ere, baina “bertzelako biktimak” ere badirela nabarmendu du kontseilariak. “ETAren biktimek badute errekonozimendua, baina beste askok, berriz, ez”. Gladys del Estal azken horien artean kokatu du Ollok ere.

Gogoratu du Nafarroako Parlamentuak polizia indarkeriaren biktimen legea onartu zuela iazko martxoan; Espainiako Gobernuak, ordea, haren kontrako helegitea aurkeztu zuen. Espainiako Auzitegi Konstituzionalak helegite hori onartu zuenez, legea ezin da indarrean jarri, auzia argitu bitartean.

Gladys del Estalen ingurukoa ere itxi gabeko auzitzat jo du Paco Etxeberriak. Historia eta memoria bereizi ditu, eta, memoriaren esparruan ere, historikoa eta denboran gertukoak diren gertaeren ingurukoa nabarmendu ditu. Azken kategoria horren barruan kokatu du Gladys del Estalen auzia. “Eta halakoa delako sartu da Gladys del Estalen kasua Eusko Jaurlaritzak egindako lanean”. Tuteran gertatutakoaz, bertsio ofizialaren eta lekukoek eta senitartekoek emandakoaren artean aldea nabarmena dela gogoratu du auzi medikuak. “Gladys eta gisako beste hainbat biktima modu bidegabean tratatu zituzten; ia kriminalizatu egin zituzten. Hil egin zituzten; nola ez da izanen, ba, zilegizkoa haiek gogoratzea? Ziur naiz gertuko memoria horren inguruan urratsak eginen ditugula; ezin dugu gehiago espetu, protagonistek hartu behar baitute hitza”.

Nafarroako Gobernuak bere lanari egindako aitortza “harrituta” hartu duela azaldu du Etxeberriak. Ez zuen espero. Argi utzi du, hala ere, meritua ez dela berea. “Lantalde zabala dago atzean; adin eta iritzi ezberdineko jende anitzek hartu du memoria historikoaren aldeko konpromisoa. 1936ko gerrak Nafarroan eragindakoa izugarria izan zen. Halabeharrez galdetu behar diogu geure buruari nola izen zen posible hori guztia gertatzea. Auziak duen giza dimentsioak erakartzen du jendea memoria historikoaren inguruko lanera”.

Kolpea eta tiroa

1936ko gerra amaitu eta geroko egoerari ihes egin nahi izan zion Gladys del Estalen familiak, hain zuzen ere. Venezuelan jaio zen ekologista, ondorioz; Caracasen. Donostiara itzuli zen gero familia. Tuterara, zentral nuklearren aurkako manifestazio batean parte hartzera joan zen Del Estal, 1979. urteko ekainaren 3an. Tiro eremuaren aurkako protesta ere bazen. Poliziak manifestazioan parte hartzen ari zirenei oldartu zitzaizkien, eta talde batek eserialdia egin zuen Ebro ibaiaren gaineko zubiaren ondoan.

Guardia Zibilak esku hartu zuen. Lekukoen arabera, fusilarekin kolpatu zuten Gladys del Estal, emakume gazteak guardia zibiletako batek errandakoari erantzun eta gero. Lurrera bota zuen kolpeak, eta, altxatzen saiatzen ari zen bitartean, garondoan tiro egin zioten. Epaileek “zuhurtziagabekeria ausartegitzat” jo zuten Tuteran gertatutakoa, eta zigorrik arinena ezarri zioten tiro egin zuen guardia zibilari: hemezortzi hilabeteko espetxe zigorra, hain zuzen. Jose Martinez Salas ez zuten kartzelan sartu, hala ere, eta 1992. urtean Meritu Militarraren Gurutzea eman zioten.

Tuteran, Ebroko zubitik gertu, Gladys del Estalen izena du hiriko karrika batek, haren omenez. Bardeako tiro eremuaren aurkako taldeek ere gogoan izaten dute ekintzaile ekologista, azpiegitura horren kontrako protestetan. Karrikan lanean jarraitzeko beharra nabarmendu du Bardea Orain taldeko Oscar Rodriguezek, hain zuzen ere. Argi du tiro eremuaren aurkako borrokak bide luzea egin duela, eta aitortu du amore emateko zorian ere izan direla. Aurrera egiteko ordua dela berretsi du, ordea. “Lehen baino tresna gehiago dugu gure esku; zeren zain egon behar dugu? Sinetsi behar dugu posible dela militarrak hemendik botatzea”.

2018ko data jarri du mahai gainean Bardea Orain taldeko kide Noemi Solanasek. Bardeako Komunitateko Batzar Nagusiak 2008an sinatu zuen azken kontratua Espainiako Defentsa Ministerioarekin, 210 milioi euroren truke. “Hamar urterako kontratua da, baina bertze hamar urtez luzatzeko aukerarekin. Berez luzatuko dela dio agiriak, baina argi dugu bertan behera uzteko aukera badela; baliatu behar dugu”.

Gakoa Bardeako batzarra da. “Hau da, Espainiako Gobernuaren dirua jasotzen duen erakundea. Batzuen eta bertzeen interesak daude tartean”, erran du Solanasek. Kontratuaren arabera, 2018tik aurrera bikoiztu eginen litzateke Bardeako Komunitateko kideek jasotzen duten dirua. Bardeako hemeretzi udalek, Olivako monasterioak eta Erronkariko eta Zaraitzuko ibarrek osatzen dute komunitate hori.

Rodriguezek zalantzan jarri du erakunde horrek izan dezakeen zilegitasuna. “Berdin balio du Olivako monasterioko fraideen botoak eta Tuterako Udalarenak; monasterioan hamabi fraide baino ez dira bizi, ordea”, salatu du. Gobernuari ere orain arte egindakoa baino gehiago egin dezala eskatu dio Rodriguezek. “Presio handiagoa egin dezaketela uste dut”. Kritika hori onartu egin du Herritarrekiko eta Erakundeetako Harremanetako kontseilari Ana Ollok. Nabarmendu du akordio programatikoan Bardeako tiro eremuaren aurkako jarrera berretsi zutela Nafarroako Gobernua babesten duten taldeek. Argi utzi du, halere, erabakitzeko eskumena Bardeako Komunitateari dagokiola. Rodriguezek zalantzak ditu horri buruz. “Kontua da gobernuak erakunde horren esku utzi zuela kontratua sinatzeko eskumena, interesatzen zitzaiolako. Bardeako Komunitateak berak zapaltzen ditu bandera gisa erabiltzen dituen eskubide historikoak”.

Militarrak Bardeatik at nahi dituztela berretsi dute tiro eremuaren kontrakoek. Hegazkinek Erriberako zeruan jarraituko dute egunotan, ordea. Ebro ondoan gelditu da Del Estalen aldeko plaka: “Bizitzaren, eguzkiaren, uraren eta askatasunaren alde”.


Astraren baloreak berraztertu dituzte lehenengo asanbladan

Eraikina okupatu zenetik 12 urte igaro ondoren, Astraren baloreak berraztertu zituzten 4. kilometroko lehen asanbladan eta baloreen inguruan hausnartutakoaren ondorioak badituzte dagoeneko.

Astra komunitatea “indartzea” dela kilometro horren helburua erabaki zuten ekainean herritarrek. Horretarako, komunikazioa “eraldatu” eta oinarri filosofikoak “berrasmatzea” beharrezkoa dela deritze: “ezinezkoak okupatzen segitzeko eta autogestioagaz ahal delako, egindako ibilbidea ez da nahikoa, gehiago nahi dugu”.

Berrasmatzeko garaia da eta joan den hilabete bukaeran hasi ziren etorkizun hori erakitzeko lanean herritarrak. Lehenengo asanbladara hurbildu ziren 55 pertsonek Astraren baloreak izan zituzten aztergai. Metodologia taldeko kide den Mikel Fidalgok, orain dela 12 urte egin zen “ariketa berbera” izan zela 4. kilometroko lehen asanbladan burututakoa azaldu du. Hori, proiektuaren oinarriak “komunean” jartzeko asmoagaz egin zela argituz.

Fidalgok dioenez, ondorio nagusia “baloreak mahai gainean” jartzeko beharra zegoela eta asanbladak beharrizan horri erantzun egin ziola ikustea izan zen. Bigarren ondorioa, Astraren oinarri diren baloreen inguruan eztabaidatzeko eta balio barriak txertatzeko prozedurak sortu behar dituztela erabakitzea izan zela dio.

Eta hirugarrenez, 4. kilometroko hurrengo mailatan kontutan hartu behar diren oinarriak finkatu zirela. “Garrantzitsuena” eta lehenengo ondorioagaz “lotura” zuzena duen ondorioa da hirugarrena Fidalgorentzat. Hau da, proiektuen oinarri izango diren baloreak finkatu ziren, gerora erabaki behar izango diren erabaki guztietan presente egon beharko liratekeen baloreak.

Lehenengo asanbladan egindako ariketetan Astraren baloreak aztertu ziren baina ez ziren balore jakinei buruzko erabaki konkretuetan zentratu. Mikel Fidalgok azaldu duenez, “Astrako proiektuan gaur arte nolako proiekzioa eduki duten eztabaidatu zen. Baloreak ondo landu diren, praktikan eragina izan duten eta nola landu behar diren eztabaidatu zen”.

Praktikan, “poliki-poliki” aurrera ateratzeko prozesua izango da 4. kilometrokoa, lehenengo asablada eta azken asanbladaren artean loturak bultzatuko dituena. “Hurrengo asanbladatan erabakiko denak, lehenengo asanbladan erabaki dena ere baldintzatuko du eta alderantziz ere gerta liteke”, dio Fidalgok.

Lehenengo asabladan Astraren baloreak aztertu zituzten; bigarren asanbladarako Astrak eragile izan behar duen edo ez erabakitzea dute zehaztuta; eta hirugarrenean, antolaketari begirako funtzionamendua izango da aztergai.

Ideien laborategia

Bigarren asanblada egin aurretik, foroa egingo dute barikuan Astran 18;30ean.

Bigarren asanblada deitu aurretik “ezsenatoki desberdin asko” egon ahal direla aurreikusi zutela aitortu du Mikel Fidalgok: “Eragiletza ez da soilik bai eta ezaren artean mugitzen, izan ere, eragiletza modu ezberdin asko daude. Zuzenean asanbladara joan izango bagina, oso eztabaida sakona izango zen”. Horren aurrean, bigarren asanbladarako edukia prestatzeko antolatu duten foroa da barikukoa. “Ez dira erabakiak hartuko, hausnartzeko gunea izango da. Eragiletza era desberdinei buruz hitz egingo da, iritziak emango dira eta hortik edukia sortu”, argitu du Fidalgok.

Beraz, ideien laborategitik atera nahi dena, hurrengo asanbladari begirako edukia prest izatea da, asanblada baita erabakiak hartzeko gunea.


Elatzeta Eguna eta ONCEren eskola programa ikastetxeak finkatutako hurrengo hitzorduak

Elatzetako ikasleak jolasean

Elatzeta ikastetxeak hitzordu bikoitza finkatu du biharko eta etzirako. ONCEren Astearen barruko eskola programa eta Elatzeta Eguna 2014 izango dira hitzordu horiek hurrenez hurren.

Hala, ONCE fundazioak bultzatutako eskola programari dagokionez, Gipuzkoa osoan Beasaingo eta Irungo ikastetxe banatan gauzatuko dituzte jarduerak soilik, eta horixe da Elatzeta ikastetxeko Lehen Hezkuntzako ikasleen kasua. Hala, bi zatitan banatuko dute eguna. Lehen partean, ume itsu bat nola gidatu ikasiko dute ikasleek; Txoko Txapa jolasaren bidez braille irakurtzen ikasteko zenbait nozio jasoko dituzte; braille pisten jokoan ariko dira; eta puzgarrietan jolasteko aukera izango dute.

Egunaren bigarren zatian, itsuentzako kirol egokituak probatuko dituzte ikasleek. Hala, penaltiak begiak estalita jaurtiko dituzte itsuak nola orientatu jakin dezaten; itsu lasterketa egingo dute; kaskabilo lasterketa izango da ondoren; eta bukatzeko, semaforoaren dinamika martxan jarriko dute ebaluazio modura.

ONCEren sentsibilizazio kanpainaren barruan kokatzen da eskola programa.

Elatzeta Eguna 2014

Larunbatean aipatutako bigarren hitzorduaren txanda helduko da: Elatzeta Eguna 2014. Ondokoa da egitaraua:

09:30 Prestaketa, musika, animazioa…

10:00 Hamarretakoa, kirolak, tailerrak…

11:00 Jolasak, dantzak, sari banaketa…

12:00 6. mailakoen emanaldia eta agurra. Bitartean lunch orokorra izango da.

13:30 6. mailako ikasle eta gurasoentzako luncha.

14:00 Bazkaria. Aldez aurretik izena ematea beharrezkoa da.


Amaia antzokia gertu Donostiako Orfeoia hartzeko

Habanerak, zarzuelak eta euskal kantuak tartekatuko ditu orfeoiak Amaia antzokian bihar 20:00etan. Goikobaluren 25. urteurrenaren ospakizunen barruan ekitaldi bereziena, edo, gutxienez, entzutetsuenetakoa da biharkoa.

Oraindik ere sarrerak salgai dauden arren, salmenta nahiko ondo joan dela aitortu du Juan Antonio Barriocanalek, Goikobaluko lehendakariak. Eguaztenean egon ziren Donostiako Orfeoiko arduradunak Amaia antzokian emanaldirako egitura antolatu eta beharrezko guztia gertu zegoela ziurtatzeko.

Hasieran Goikobalukoek kantu bat orfeoiarekin abesteko asmoa zuten arren, azkenean atzera egin dute; izan ere, Donostiako Orfeoia 80 bat abeslarirekin igoko da Amaiako oholtzara eta "jende nahikotxo" dela erabaki zuten. Gainera, protagonismoa orfeoiarena dela gaineratu du Barriocanalek.

Donostiako Orfeoia sasoi betean etorriko da bihar, udan Europan zehar hainbat emanaldi eskaini ostean; besteak beste, Montpellierren eta Rotterdamen. Amaia antzokiko emanaldia Sainz Alfarok zuzenduko du eta piano-jole lanetan Amaia Zipitria egongo da. Errepertorioan, habanerak, zarzuelak eta euskal kantuak tartekatuko dituzte.

'Carmina Burana' martxan

Bestalde, Carmina Burana obraren entseguak martxan daude dagoeneko. Mimo bereziz prestatuko dute estreinaldia eta hainbat sorpresa egongo dira; tartean, Barriocanalek esan zuen desagerturiko Tolosako Abesbatzako partaideak ere animatu direla. Horrez gain, etxeko abeslari ohi askok Carmina Burana-n parte hartzeko entseguetan buru-belarri dabiltza eta oraindik ere animatu ez direnei berriz ere egin diete deialdia; martitzenetan 20:30etik 22:30era eta eguenetan 20:00etatik 22:00etara Saiolaneko eraikinean duten lokalean.


Baztan eta Doneztebe futbol taldeetako kadeteek derbiarekin hasiko dute igoera fasea

Elizondoko Giltxaurdin ariko dira apirilaren 7an, asteazkenean 17:30ean

Asteburuko kirol jardunaldiaren berri aitzinerago emanen badugu ere, futbolean, Nafarroako bigarren mailako kadetetan, igoera faserako sailkatzea lortu dute Baztan eta Doneztebe taldeek. Ez hori bakarrik, Baztanek bere multzoan, hamabi talderen artean lehen postua lortu du, hamabi talderen artean. 22 partiduetatik 17 irabazi ditu, 2 berdindu eta 3 galdu; 90 gol egin ditu (multzoko talderik golegileena izan da) eta 22 hartu. Multzo berean bigarren izan da Doneztebe. Hauek partida bat guttiago jokatu dute, 21, horietatik 15 irabazi, 3 berdindu eta 3 galdu ditu; 75 gol egin eta 20 jaso ditu (gol guttien hartu duen taldea izan da).

Beraz, bi taldeek igoera faserako sailkatzea lortu dute, eta fase honetako lehen partida derbia izanen da. Apirilaren 7an, asteazken arratsaldeko 17:30ean Elizondoko Giltxaurdin aurrez aurre izanen dira Baztan eta Doneztebe.

Asteburuan, bi taldeek etxetik kanpo jokatuko dute, Baztanek Amigóren kontra eta Doneztebek Errotxapea A taldearen kontra.


'Hemen Debagoiena'

Azaroaren 20ko saioan, Kantari saioaren denboraldi berrian parte hartzeko egin behar direnaren argibideak; Bizilagunak ekimenaren jarraipena; eta Aramaion asteburuan egindako autodefentsa feminista tailerrera bisita.


Bidaia

Bidaia zoragarri baten kondaira

Denak zihoazen espazio-ontzi berberan. Haien memorian ez zegoen gordeta bidaiaren abiapuntua, eta noiztik zebiltzaten bidaiatzen ere ez. Batzuk, ameslariek, betidanik egon zirela zioten, gehienek ez zioten bere buruari galdera hori egiten. Bidaide eta tripulazio ugari zegoen ontzian, eta batzutan elkarbizitza ez zen erreza, argudioak eta borrokak ere sortzen ziren sarritan, baina, nolabait, euren arimaren sakonean, denek zekiten elkarlana ezinbestekoa zela bidaia portu onera eramateko. Egia esan, gauzak ez zeuden txarto antolatuta, elikagaiak ekoizteko gune bereziak zeuzkaten, toki aproposak hildakoen gorpuak gordetzeko... eta horri esker bidaiak jarraitzen zuen.

Baina une arriskutsuak ere egon ziren tarteka, arazoak hain larri bilakatu ziren noizbait, ezen bidaiaren patua kolokan geratu zen batzutan, ontziaren motoreak matxuratzeko arriskuan ere egon zirelarik. Ezbeharra saihestea ezinezkoa zirudienean, ordea, azken momentuan tripulazioko mekanikariek arazoa konpontzen lortu zuten. Jendeak oraindik gogoratzen zuen hotzikara batekin azken gertaera hori. Benetan gertu egon zen istripua...

Eta ume bat. Ume bat leihotik begira. Begirada espazio zabalean. Baita ametsak ere. Umea ez da konformatzen, eta eskuetan daraman kandela bazter ilunetara gerturatzen du behin eta berriro, mamuak eta bildurrak uxatzeko edo. Espazio-ontziak bere bidaia jarraitzen duen bitartean, bere iskanbilak, komeriak, borrokak, pozak, tristurak eta istorioak haien antzezlana jokatuz, itxaropen apalak, bere eskuan Zientzia eutsiz, iluminatzen gaitu.

Espazio-ontziaren izena Lurra zen, eta helmuga, ezezaguna. Agian, izarretara. Etxera.


Aretxabaletako eta Eskoriatzako 240 gaztek hartuko dute parte 'Mingainak Dantzan' ekimenean

Azaroaren 9an egingo da Mingainak Dantzan ekimena Mondragon Unibertsitateko Aretxabaleta campusean. Bertan Kurtzebarri eskolako eta Almeneko DBH 3. eta 4. mailako ikasleek hartuko dute parte. Egunerokotasunean gazteek euskararekin duten erlazioa aztertzea eta honen inguruan hausnartzea helburu du ekimenak.

2016an egin zen Gazte Mintzodromoak ekimenaren jarraipena da Mingainak Dantzan. Antolatzaileek azaldu dutenez, egunerokotasuneko gai ezberdinei buruz hitz egingo dute gazteek, betiere euskara abiapuntutzat hartuta: musika, asteburuak, kultura, kirola, gaurkotasuna, sare sozialak...

Goizean zehar, kirolean, musikan eta antzerkian ezagunak diren hiru lagunek egingo dizkiete galderak gazteei eta hamar bat dinamizatzaileren laguntzarekin gai horien inguruan hausnartu eta eztabaidatuko dute.

Zozketa

Mingainak Dantzan ekimenak sareetan ere oihartzuna izatea nahi dute antolatzaileek. Abenduaren 3ra bitartean Instagramen #MingainakDantzan traolarekin argazkia igo eta @MingainakDantzan kontua jarraitzen dutenen artean bluetooth bozgorailu bat zozketatuko da.


'Manolo Urbietari bihotzez' antzezlana

Imanol Urbietak egindako ekarpen zabala eskertzeko, omenaldi beroa antolatu zuen duela bi urte Salbatore Mitxelena Ikastolak 'Manolo Urbietari bihotzez' izenburupean. Bere ikasle ohiek antzerkia prestatu zuten haren omenez.


'Atera kontuak' erreportaje saioa emango du arratsaldero ETBk

Ana Goitiak aurkeztuko du, eta zazpi berriemaile gazte ibiliko dira Euskal Herrian barna. Hilaren 12an estreinatuko du ETB1ek.


Raul Navas: 'Bartzelonaren aurka zerbait positiboa lor dezakegu'

26 urte joan dira donostiarrek Camp Nou zelaian garaipen bat lortu zutenetik.

Raul Navas Realeko atzelariak ez du larunbatean Camp Noun irabaztea baztertzen, izan ere, gogora ekarri duenez, donostiarrek "maila berean" egin diote aurre Bartzelonari "denboraldi honetan bertan".

Navasek lehen itzulian lortutako banakoaz aritu da, eta Errege Kopan gutxigatik hartutako porrotaz. Bi partidak Anoetan jokatu zituzten, eta Eusebioren taldea indartsuago ari da etxean Camp Noura joaten denean baino.

"Zerbait positiboa lor dezakegu. Hiru aldiz neurtu ditugu indarrak aurten, eta Kopan han jokatutako partidan eurek garaipen argia lortu arren, aurreko neurketetan oso pareko ibili ginen", esan du defentsa andaluziarrak. Bere ustez, partida "hiru puntuak ateratzeko" planteatu behar dute.


Sagardo Txapelketa irailaren 14an,

eta izenematea zabalik larunbatetik

Txantxangorriko Sagardo Txapelketa gain gainean da, eta aurten 15 sagardotegitako sagardoak izango dira bertan. Izena emateko epea asteburuan irekiko dute Txantxangorriko bazkideentzat, eta datorren astean bazkide ez direnentzat. Txantxangorriko bazkideek aukera daukate izena emateko larunbatetik asteartera (irailaren 1etik 4ra). Bazkide ez direnek irailaren 5etik aurrera eman dezakete izena. Elkarteko bulegoetan apuntatu behar da. Prezioa: 25 euro. Iazko irabazlea bertan izango da, Iñaki Irigoien Herrero, eta aurten ere, azkeneko biak ez dira etorriko hurrengo urtean, beste bi sagardotegiri lekua utziz.


Sutea izan da Azpeitiko Hotel Loiolan

(Julene Frantzesena)

Hotel Loiolako tximiniak su hartu du, sukaldeko frijigailua erre ostean. Suhiltzaileak, anbulantzia eta Ertzaintza joan dira sutearen lekura, hotela hustu dute, eta hiru pertsona artatu dituzte arnasa hartzeko arazoengatik. Guztiak onik daude dagoeneko. Gaur, igandea, eguerdian gertatu da ezbeharra Azpeitiko Loiolako Inazio hiribidean. Kontrolpean dute egoera.

Irakurle batek bidali dio HITZAri suteko bideo hau.


Nerbioi ibaia eta Donibane erreka bideratzeko esparru-hitzarmena sinatuko dute Udalak eta URA agentziak

Urria amaierako udalbatzak, Uraren Euskal Agentzia, URA, eta Laudioko Udalaren artean Nerbioi ibaia eta Donibane erreka bideratzeko lanen abiapuntu izango den esparru-hitzarmena izenpetzea erabaki zuen. Bilduren eta PSOEren udal taldeek aldeko jarrera agertu zuten bozketan, EAJk eta PPk berriz, kontrako jarrera agertu zuten. Omniako zinegotziak, Nerea Gonzalezek, bere taldearen desadostasuna azaldu ondoren, ez zuen bozketan parte hartu akordioak aurreikusten dituen desjabetzek bere etxebizitza barne hartuko dutela argudiatuz. Alkatearen kalitateko botoak erabaki zuen boto berdinketa.

Esparru-hitzarmena URA agentziak eta Laudioko udalak garatuko duten elkarlanerako akordioen abiapuntua izango da. Hitzarmenaren ondorio ekonomikoak iragartzen dituen txosten ekonomikorik azaldu ez izana argudiatu zuten EAJk, PPk eta Omniak beraien kontrako jarrera arrazoitzeko. Honez gain, EAJren aburuz teknikarien txostenak ez ziren esparru-hitzarmena bideratzearen aldekoak. Birritan eskatu zuten jeltzaleek akordio proposamenaren inguruko bozketa atzera botatzea.

Desjabetzeak

Esparru-hitzarmenak Udalaren ardurapean kokatzen du Donibane erreka eta Nerbioi ibaia bideratzeko egin beharreko desjabetzeak eta desagertuko diren etxebizitzen ordez eskaini beharreko berrietarako orubea eskaintzea. Goikoplaza inguruko orube batean iragarri da, antza, etxebizitza horien kokapena. Atal honetan datza agertutako bideragarritasun ekonomikoaren aurkako eritzien funtsa.

PSOEko arduradunak, Txaro Sarasuak, Gasteizko udalak baldintza berdinak izenpetu berri dituela agertu zuen eta Udala hipotekatzeko arrisku izpirik sumatuz gero ez luketela alde egingo gaineratu zuen.

Bilduren aldetik, Natxo Urkixok esparru-hitzarmenak ez duela eduki zehatzik zehazten azpimarratu zuen. Alkatearen esanetan edukiak geroago sinatu behar den hitzarmen batek jasoko ditu eta orduan negoziatu beharko dira alde bakoitzaren ardurak eta betebeharrak. Azkenik, oraingo aukera ez bideratzekotan, URAk bere lehentasunak Laudioko beharrak kontutan hartu gabe zehazten jarraituko duela gaineratu zuen.


Embajada taldeari on-line elkarrizketa


Erasoa egin diote Nafarroako Kutxako bulegoari

Erasoak kalte handiak eragin ditu kale nagusiko 32. zenbakian: kutxa ez ibilitzeko moduan utzi du eta aretoa kearekin belztuta gelditu da. Guardia Zibila ari da erasoaren nondik norakoak ikertzen eta "kale borrokarekin" lotu du. Espainiako Gobernuaren Nafarroako ordezkaritzak jazotakoa gaitzetsi egin du. Ordezkaritzarendako "Nafarroako gizartea beldurtu eta erkidegoko ekonomia, politika eta gizarteko agenteen jarduera baldintzatzeko" halako erasoak "antzuak" dira. Nafarroako Ezker Batuak gertaera gaitzetsi egin zuen.


Europako Txapelketan parte hartuko du Ekaitz Saiesek

Dena bide onetik baldin badoa, igandeko finaletan lehiatuko da Parte Zaharreko piraguista

Ekaitz Saiesek Belgradon jokatuko den Europako Piraguismo Txapelketan parte hartuko du asteburu honetan. Espainiako selekzioaren barruan lehiatuko da, Bat Basque Team-en babesarekin. Olinpiar jokoetarako sailkatzeko, Hungarian jokatuko den abuztuko munduko txapelketaren atariko goi mailako proba da.

Parte Zaharrekoak K1 modalitateko 200 eta 500 metroko norgehiagoketan parte hartuko du. Hala ere, lehenengoari emango dio lehentasuna; hori baita olinpiar modalitatea. Gainera, Londresen jokatuko dituzten 2012ko Olinpiar Jokoetan, lehen aldiz sartuko dute proba. Sailkatze probetan parte hartuko du Saiesek ostiralean (500m) eta, larunbatean, (200m). Batean zein bestean, igandean jokatuko diren finaletara igarotzen ahaleginduko da. Hori jarri baitio helburutzat bere buruari.

Serbiako hiriburuan antolatutako txapelketa, Szeged-eko (Hungaria) Munduko Txapelketarako atariko proba izango da. Azken horretan, dominak ez ezik, Londreseko 2012ko Olinpiar Jokoetarako postuak banatuko dituzte. Zehazki, lehenengo zortzi sailkatuek, eskuragarri dauden 14 postuetatik postu bana izango dute.


EGITARAUA

Gaur

10:30. Blod Bowl mahai jokoaren erakustaldia, Triangunen.

11:00. Erraldoien eta buruhandien irteera, Euskal Museoan.

11:00. Goitibeheren V. Aste Nagusia Open, Zabalbide kalean.

11:00. Txikigunea, Doña Kasildan.

11:00. Umeentzako txalaparta tailerra eta azoka, Triangunen.

12:00. Pintxo banaketa, Areatzan.

12:00. Bilbainadak, Pergolan.

12:00. Udal Musika Bandaren kontzertua, Areatzako kioskoan.

13:00. Bilbainadak Bilbotarrak-ekin, Zazpikaleetan.

13:00. Bertsoak: Amets Arzallus, Miren Amuriza, Arkaitz Estiballes eta Julio Soto, Santiago plazan.

13:30. Amico on the beach kale antzerkia, Gas plazan.

13:30. Goitibehera txiki jaitsiera, Zabalbide kalean.

18:00. Txalaparta emanaldia, Arriagan: Txalapamako eta Biotx.

19:00. Balearen desfilea, Kale Nagusian.

19:00. Zerutxu taldearen dantzak, Plaza Barrian.

19:30. Mr. Pichichi haurrentzako antzerkia, Pergolan.

20:00. Erromeria, Plaza Barrian.

20:00. Bilbo Kantari, Zazpikaleetan.

20:30. Zezensuzkoa, Arriagan.

21:15. Memphis Rock&Circ kale antzerkia, Gas Plazan.

22:30. Bilbao Hiria su artifizialen nazioarteko 28.lehiaketa nagusia: Brezac Artificies.

23:15. Luhartz, Plaza Biribilean.

23:30. Sweet California, Abandoibarran.

23:30. Los Que No Escarmientan eta Caco Senante Boleros, Plaza Barrian.

23:30. La 5ª Reserva, Pergolan.

KONPARTSEN EGITARAUA11:00. Haurrentzako jolasak, Askapeñan.

11:30. Umeentzako txalaparta tailerra eta azoka txalaparta txikiekin, Triangunen.

12:00. KM-ko barazkien eta Eusko Labeleko oilasko eta txahal hanburgesen elkartasun parrillada Athleticeko peñarekin.

12:00. Euskal txikigunea, igerilekua eta aurpegi margoketa, Euskalgunean.

12:00. Ogi tailerra, Hontzak-en.

12:00. Kontu kontari, Kaialden.

13:00. Salsa tailerra, Mamikin.

13:00. Haurrentzako jolasak, Pa...Ya!-n eta Uribarrin.

14:00. Zurrumurruen aurkako munduko bazkaria, Mamikin.

17:00. Zumba eta Kizomba, Askapeñan.

17:00. Lindy Hop tailerra, Komantxe eta Piztiak-en.

17:30. Kafe-poeta Mamikin.

17:30. Tenderete txontxongiloak, Zaratasen.

18:00. Euskal dantzak, Triangunen.

18:00. Talo tailerra, Uribarrin.

18:30. Haurren berbena, Zaratasen.

19:00. Punk Olinpiadak, Hontzak-en.

20:00. The Shit Talkers, Aixe Berrin.

20:00. Urbeltzen Dantza Ganbara, Algaran.

20:00. Flan-jale txapelketa, Kaialden.

20:00. Adats elektrotxaranga, Zaratasen.

20:30. Tokan2 La Polla, Pa...Ya!-n.

21:00. Film labur lehiaketa, Euskalgunean.

23:00. Akatz eta Micky & The Buzz, Algaran.

23:00. Esne Beltza, Euskalgunean.

23:30. Project Hangover, Askapeñan.

23:30. The Potes, Kaskagorrin.

23:30. Ziztada&Rlantz eta lagunak, Txinbotarrak-en.

23:45. Detomeitos, Tintigorrin.

00:00. Okavieja, Aixe Berrin.

00:00. G4rcis DJ, Irrintzin.

00:00. Billy DJ, Komantxen.

00:30. Nacha la Macha, Pinpilipauxan.

00:30. Revolutionary Brothers, Txinbotarrak-en.


Elai Alai eta Orritz dantza taldeak Atarrabian


50 urteren ostean, 200 dantzari agertokian

Exiliotik bueltan 1965. urtean Elai-Alai taldea berriro sortu zutenetik mende erdi joan da, eta 50 urteren ostean dantzan jarraitzen dutela erakutsi dute Gernika-Lumoko dantzariek.Mende erdik ospakizunetarako aitziakia ematen du, eta 50. urteurrena goi-goitik gogoratu dute Gernika-Lumoko Elai-Alai dantzari taldeko kideek. Kideek, eta kide izandakoek. Izan ere, gaur egungo dantzari taldeek ez ezik, 50 urte horietan Elai-Alaiko kide izan diren hainbat lagunek ere bat egin zuten ospakizunarekin. 1965. urtean taldea birsortu zuteneko dantzari taldeak zein ostean sortu zirenak berriro batu ziren zapatuko ekitaldirako. Hainbat belaunaldi Jai Alai frontoiaren kantxan inprobisatutako agertokian.Berrehun dantzari inguruk parte hartu zuten saioan. Une, gazte zein nagusi, Euskal Herriko dantzak eraman zituzten agertokira. Ordubete luzeko ekitaldian, joandako bost hamarkadak gogora ekartzeko tartea ere izan zuten, frontoian bertan proiektatutako argazki eta bideoen bitartez. Elai-Alai egunaGernika-Lumoko Elai-Alai dantzari taldeko arduradunak pozik dira emaitzarekin, eta ekitaldiaren balorazio oso positiboa egin dute. Urte osoko lanak eta entseguek beren fruitua eman dute, eta hainbat urtez batu gabe izan diren hainbat talde elkartzeko balio izan du urteurrenak.Harnailetan ehunka lagun, Busturialdeko beste dantza taldeetako ordezkariak eta Bizkaiko Dantzarien Biltzarreko presidentea tarteko.Ospakizunek, gainera, jarraipena izango dute asteburu honetan. Izan ere, Elai-Alai eguna ospatuko dute zapatuan azaroaren 28an, eta jende gehiago espero dute aurten urteko bazkarian.Astran batuko dira aurten, eta txartelak eguenerarte izango dituzte salgai Auzokoa eta Lagun-Etxea tabernatan, 27 eurotan.12:00etan batuko dira, Pasealekuan, eta 12:30ean agurra dantzatuko dute Elai-Alai plazan. 13:00etan, aurresku mistoa egingo dute Merkurio aurrean.


Istripu kimikoen simulakroa, bihar

Alerta sirenak entzungo dira bihar, goizeko 11:00ak aldera, Hernaniko Kem One eta Electroquímica Hernani enpresetan. Izan ere, istripu kimikoen simulakroa egingo du Eusko Jaurlaritzak, bi enpresetan.


Abenduaren 11n abiatuko duen eztabaida baterako zirriborroa ari da lantzen ezker abertzalea Nafarroan

"Eztabaida irekia izango da, eta Iruñean egingo den ekitaldi publiko batekin hasiko da. Txelui Morenok esan du zirriborroa ez dela itxia izango, eta litekeena dela eztabaidaren amaieran "ezker abertzalearen jarrera garbiak" ez diren planteamentuak agertzea.

Txelui Moreno ezker abertzaleko kideak gaur goizean azaldu duenez, ezker abertzaleak abenduaren 11n aldaketa politiko eta sozialaren inguruko eztabaida irekia abiatuko du, Iruñean egingo den ekitaldi batean. "Aldaketa politiko eta sozialerako oinarri progresista, ezkerreko eta abertzaleak" izango du izena eztabaidagai jarriko duten zirriborroak, eta une honetan hori lantzen ari direla gaineratu du.

Morenok adierazi duenez hiru dira zirriborroaren ardatzak: "Euskal Herriaren aitortza, gatazkaren konponbidea eta Nafarroako gizartean egitea proposatzen diren aldaketekin sektorekako analisia". Morenok esan du, gainera, zirriborroa ez dagoela itxita, eta litekeela dela eztabaida amaitzean "ezker abertzalearen jarrera garbiak ez diren" planteamentuak agertzea. "Ziurrenik gauza batzuk atzean utzi beharko ditugu, beste batzuk ere euren proiektu estrategikoak atzean utzi beharko dituzten moduan", esan du.

Gainerakoan, ezker abertzalea Estatuaren estrategia azaleratzen ari dela nabarmendu du. "Garbi geratzen ari da dikotomia ez dela Espainiako Estatua eta ezker abertzalearen artekoa, baizik eta Espainiako Estatua eta Euskal Herriaren artekoa". Larunbateko agerraldiaren ondoren izan diren zenbait erreakzioek, gainera, Espainiako Gobernuan dagoen "bultzada politikoa" bistarazten dutela esan du.

Santi Kirogak gaineratu du erreakzio horiek Espainiako Gobernuaren aldetik gatazka konpontzeko borondaterik ez dagoela uzten dutela agerian. "Ezker abertzalearen apustuak, ordea, ez du atzera bueltarik, estrategikoaa da, norabide horretan doa eta ez dugu aldatuko", adierazi du.


Azpeitiar gazteek urriaren 15era arte eskatu dezakete etxebizitzaren alokairurako laguntza

Azpeitiko Udalak uda aurretik eman zuen etxebizitzaren alokairurako diru laguntza hauen berri: “Krisi ekonomikoak herriko gazteengan sortu dituen egoerak kontuan hartuz 150.000 euro jarri ditugu gazteei etxe alokairuak ordaintzen laguntzeko asmoz”.

Gutxienez hamar urtez Azpeitian erroldatuta dauden 18 eta 35 urte bitarteko herritarrek izango dute diru laguntza hauek jasotzeko aukera, eta ezingo dute beste inolako diru laguntzarik jaso. Alokairurako diru laguntzaren eskatzailea bakarra denean, gehienez 28.000 euroko diru sarrerak eduki beharko ditu eta 35.000 eurokoak diru laguntzaren eskatzaileak bat baino gehiago direnean.

Ekaina aurretik alokairuan dauden herritarrek eta 650 euro baino gutxiago ordaintzen duten herritarrek eska dezakete diru laguntza hau. Udalak gehienez 250 euro ordainduko dizkie. Hemendik aurrera, alokairuan bizitzen hasten diren herritar gazteek, lagunatza jasotzeko 550 euro baino gutxiagoko alokairua ordaindu beharko dute eta hauen kasuan udalak errentaren %50a ordainduko die, gehienez 250 euro.

Azpeitiko Alde Zaharra biziberritzeko asmoz, bertan kokatutako etxebizitzak alokatzen dituztenei 50 euro gehiago emango zaizkie, eta gehienez 300 euro jasotzeko aukera izango dute.

Diru laguntzak urtebeteko epea dute, eta urriaren 15era arte eskatu daitezke. Azpeitiko Udalak herriko gazteei diru laguntza hauek eskatzeko deia luzatu die. Informazio gehiago eskuratzeko Azpeitia Lantzenek Sindikatu Zaharrean duen egoitzara joan daiteke.


Solaskide, bizitzan euskararen ahozkotasunari leku gehiago egiteko aukera

Hainbat dira euskararen ahozkotasunean trebatzeko Solaskide programan parte hartzen duten herritarrak. Egitasmoa "oso lagungarria" zaie euskaltegian ikasitakoak praktikan jartzeko eta lotsa kentzeko; herritarrak ezagutzeko ere "aukera ona" da. Solaskidetik adiskide izatera pasa dira asko

Eguraldi txarra egiten ez badu, ostiralero, euskarari hauspo emanaz Zubietako buelta ematera joaten dira Mari Jose Eizmendi (euskaldun zaharra), Montse Otero eta Nati Gallo –azken honek ezin izan du TXINTXARRI-ren hitzordura etorri–. Hiru izan dira solaskide taldean orain arte, baina laugarren kide bat gehitu zaie duela ez asko: Eva Yurramendi.

Euskaltegiko ikasleak dira Otero eta Yurramendi. Baina euskararen ahozkotasunari leku gehiago egin nahi zioten euren ikasketa prozesuan, eta horregatik ari dira Solaskiden. Paseotxo bat emanaz, egunerokotasuneko gaien inguruan hitz eginaz lantzen dute ahozkotasuna.

Montsek bederatzi urte daramatza Mari Joserekin euskara praktikatzen, eta urte luze horietan egindako aurrerapausoez jabetu dira biak. Finkatutako helburuak bete ditu Oterok: "Bi helburu lortzeko eman nuen izena; batetik, euskaraz hitz egitea, eta bestetik hizkuntza-eskakizuna lortzea, eta biak lortu ditut".

Eizmendik, ordea, hamabost urte baino gehiago daramatza programan bidelagun gisa, "martxan jarri zenetik", eta aurrerapausoak ikusten dituela ziurtatu du. "Euskarari zerbait zor diot, eta ekarpen hori egiten ari naiz".

Yurramendi ere "oso gustura" ari da. Euskara praktikatzeko aukera "ezin hobea" da berarentzat: "Euskaldun zaharrekin euskaraz hitz egiteko aukera izatea oso lagungarria da". Bi solaskideek azpimarratu dute lotsak eta beldurrak ez dutela lekurik taldean: "Inork ez gaitu epaitzen, euskaraz lasai aritzen gara, eginaz ikasten". Euskara praktikatzeko taldea ez ezik, lagun taldea bihurtu da dagoeneko: "hainbeste urte eta gero, gure egunerokoa elkarbanatzen dut Mari Joserekin, adiskideak gara", azaldu du Montse Oterok.

Egitasmoan parte hartu edo ez zalantzan dauden herritarrei animatzeko deia luzatu diete Oterok, Yurramendik eta Eizmendik. "Utzi ditzatela beldur eta lotsak alde batera, eta etor daitezela euskara praktikatzera, ez dira damutuko".

Solaskide eta adiskide

Astegunetan elkartzen dira Mikel Izquierdo, Juan Segurola, Aurelio Garcia, Iñaki Arribas eta Juan Bereziartua. Astelehen arratsaldetan elkartu dira orain arte, 18:15ean; datorren astetik aurrera hitzordua aldatzea erabaki dute, astearteetara. "Egunerokotasunari buruz hitz egiten dugu, herrian gertatzen diren gauzez, gure lanez, planez, oporrez... Ordu eta erdiz aritzen gara solasean, gustura", nabarmendu du laukoteak –TXINTXARRI haiekin elkartu denean Juan Bereziartua joana zen–. Argia aldizkariaren ale bana ere eramaten du astero Juan Segurolak. Bertan jorratzen dituzten gaiak lantzen dituzte, eta denborapasak ere bai, egiteko "errazenak" direnak.

Astero elkartzen diren bost pertsona horiek lauzpabost urte daramatzate elkarrekin. "Gu bostok lehenagotik hasi ginen elkartzen, baina jende gehiago ere etortzen zen", adierazi dute. "Polimaitasun iraunkorra" da euren arteko harremana, bota du Izquierdok, barre artean. Segurolak hamazazpi urte daramatza egitasmoan parte hartzen. "Solaskide sortu zenean hasi nintzen". Euskaldun zaharra da, Bereziartua bezala. Beste hiru kideak, Garcia, Arribas eta Izquierdo, euskaldun berriak. Eurek ere urte ugari daramatzate egitasmoan parte hartzen: hamahiru, hamalau eta hamabi, hurrenez hurren. "Euskaraz hitz egiteko aukera paregabea da, beldurrak eta lotsak alde batera uzteko; eta herriko jendea ezagutzeko ere bai". Talde desberdinetako kideek badute harremanik euren artean: afariak egiten dituzte urtean zehar.


Auzipetu egin dute Hondarribiko emakumea hil zuen tiroaren egilea

Antza denez, emakumezkoa balkoian zegoela hil zen, Alardearen partaide batek airera tiro egin eta kartutxoaren takoak buruan jota.

Hondarribiko Alardean emakumezko bat hil zuen tiroaren egilea auzipetu egin dute, Eusko Jaurlaritzako Herrizaingo Sailak baieztatu duenez. Hain zuzen ere, heriotza ondorio izan duen lesio delitu larria egotzi diote.

Ezbeharra ostegun arratsaldean izan zen. Emakumezkoa etxeko balkoian zegoen, alardea ikusten, partaideetako batek airera tiro egin zuenean. Tiro horren kartutxoaren takoak buruan eman zion, eta antza denez, horren ondorioz hil zen.

Bihotzekoak jota edo konortea galtzerakoan lurraren kontra kolpea emanda hil zen ere aztertu dute, baina autopsiak dio balitekeela kartutxo baten takoak jota hil izana.

Nolanahi ere, gertatutakoa guztiz argitzeko Poliziak eman beharreko "hainbat datu" falta zaizkiela ohartarazi dute auzitegi medikuek. Horrenbestez, autopsiaren behin betiko emaitzak "hamar egunen buruan" ezagutuko dira.

Hondarribiko Udalak adierazi du ez duela adierazpenik egingo auzi honen inguruan, biktimaren sendiak hala eskatuta.


Urriaren 3an Kilometroetara joateko autobusak egongo dira

Debaguneko euskara elkarteek urriaren 3an Lezon egingo den Kilometroak 2010era joateko autobusa antolatuko dute. Txartelak datozen egunetan jarriko dituzte salgai euskara elkarteetan bertan. Izena ematea, baina, beharrezkoa izango da. Deia egin dute euskara elkarteetatik pasatzeko.

Kilometroak 2010 Lezo


Euskararen Bikain ziurtagiria jaso du Ibaizabal ikastolak

“Kanpotik datorren esker ona bikaina da, baina inoiz ez bidearen helmuga”. Hausnarketa hori plazaratu du ohar bidez Ibaizabal ikastolak, euskararen arloko Bikain ziurtagiria jasotzean. Euskararen aldeko lanean jarraituko dutela adierazi dute, eta euren proiektuan ikastetxeko kide guztiak garrantzitsuak direla uste dute: “Lanean jarraituko dugu ikastola bere egunerokoan hobetzen, euskaragaz eta Euskal Herriagaz dugun konpromisoa berretsita”.

Azaroaren 18an egin zuten ziurtagiriak emateko ekitaldia, Donostian. Besteak beste, Iñigo Urkullu lehendakariak, Cristina Uriarte sailburuak eta Patxi Baztarrika Hizkuntza Politikarako sailburuordeak parte hartu zuten. Kepa Zengotitabengoa ikastolako presidenteak jaso zuen oroigarria. Guztira, 39 enpresa eta erakunderi adierazi zieten esker ona. 138 lagun ibili dira ziurtagiriaren ebaluazioa egiten, eta euretako bat Ibaizabalekoa izan da.

Ikasleen azoka

Ibaizabal beste gai bategatik ere bada albiste. Haur Hezkuntzako goi-mailako zikloko ikasleek bigarren eskukoen azoka antolatu dute domeka honetarako, hilaren 30erako. Merkatu plazan izango da, 09:00etatik 15:30era, eta arropak, bitxiak eta dekoraziorako gaiak salduko dituzte. Etekina ikasbidaia finantzatzen laguntzeko erabiliko dute.


Epaiketa eguna jarrita

Askapenako bost kide Espainiako Auzitegi Nazionalean epaituko dituztela salatzeko sortu da Herriak Libre dinamika. Epaituetako bat Aritz Ganboa De Migel arbazuarra izanen da. Herriak Libre dinamikako kideek adierazi dute ez dutela onartzen “espainiar estatuak euskal internazionalistak eta euskal eragile internazionalistak epaitzea”. Horregatik, espainiar estatu berari herri epaiketa eginen diote. Sakanan lastailaren 2an izanen da, ostiralean, 19:30ean, Altsasuko Iortia kultur gunean.


Hainbat elkarteren kokalekua aldatuko dute Aldatzekuan

Aldatzekua jauregia irisgarritasun eskakizunetara egokitzen dabiltza urtarriletik. Besteak beste, solairu guztiak lotuko dituen igogailua jarriko dute. Ekainaren 30erako amaituko dituzte lanak. Lan horiek, solairuetan banatzen diren elkarte batzuen berregokitzapena ere ekarriko du.

Esaterako, Txantxibiri irratia lehenengotik bigarren solairura tokialdatuko dute. Gela berrian orain daukana baino espazio handiagoa izango du. Alargunen elkartea, aldiz, bigarrenetik lehengo solairura joango da. Hantxe dago La Esperanza elkartea ere eta hark orain hartzen duen espazioa handitu egingo dute. Lehen solairuan erabilera anitzeko gela bat ere egokituko dute.

Podologia zerbitzua

Behe solairuan aldemenetik dagoen sarrera bat itxi egingo dute. Ez dute hormarik egingo, baina atea itxita egongo da. Ondorioz, atarian, libre geratutako espazioan, podologia zerbitzua egokituko dute. Sotoan ez dago aldaketarik. Orain arte legez, taberna eta ileapaindegia egongo dira.


Onintza Enbeitak eta Ana Goitiak 'Hauxa2' egingo dute ETB1en

Programa berria hilaren 24an estreinatuko dute. Datorren asteazkenean, ETB1ek esku pilotari buruzko dokumental berezi bat emango du


Jaurlaritzak aurrera segiko du parke eolikoen proiektuekin

Behin-behinean bertan behera utzia zuen tramitazioa, baina aurrera jarraituko duela iragarri du, Bizkaiko eta Gipuzkoako diputazioekin eta Eudelekin akordioa lortu baitu. Ganekogortan (Bizkaia) eta Mandoegin (Gipuzkoa) parke eolikoak egingo dituzte, eta beste 12 gunetan ere jarriko dituzte haize errotak. Ordea, Natura2000 sarean daudenak ez dituzte egingo, oraingoz.

Eusko Jaurlaritzak aurrera egingo du Araban, Bizkaian eta Gipuzkoan haize errotak jartzeko egitasmoekin. Akordiorik ez zela eta, behin-behinean geratu egin zuen gisa horretako 14 proiektuen tramitazioa, baina adostasuna lorturik, aurrera egingo du. Bernabe Unda Industria sailburuak jakinarazi du Jaurlaritzak akordioa egin duela Bizkaiko eta Gipuzkoako diputazioekin eta Eudelekin. Arabarekin, berriz, ez.

Parke eolikoak jartzeko ingurumen eraginen txostena egitea Jaurlaritzari dagokio. Horrekin ados ez, eta aurka azaldu ziren diputazioak eta Eudel. Aurrerantzean ere Jaurlaritzaren ardura izango da txostenak egitea, baina konpromisoa hartu du horiek "ahalik eta kontsentsu handienaz" egiteko.

Akordioa lorturik, 14 parke eoliko egiteko tramitazioarekin aurrera segituko du Eusko Jaurlaritzak. Ganekogortan (Bizkaia, Arabako mugan) eta Mandoegin (Gipuzkoa, Urnieta eta Berastegi artean) egingo dituzte parke nagusiak. Beste dozena bat txikiagoak izango dira. Araban, honakoak: Eltziego, Mañueta, Campeador, Cantoblanco, Motxotegi eta Zanpazu. Bizkaian, berriz, hauexek: Jata, Zierbena, Sollube, Atxuriaga eta Galdames. Proiektu batzuek badute dagoeneko aldeko ingurumen txostena, eta aurreratuxeak daude tramitazioak. Beste batzuek orain eskatu beharko dute txostena.

Erabaki dute, ordea, Natura2000 sarean dauden guneetako parkea ez dituztela egingo. Gipuzkoako Gazume, eta Arabako Arkamo, Alda eta Iturreita dira bertan behera geratutako egitasmoak. Bizkaiko Ordunte eta Kolometa atzera bota dituzte behin betiko.


Hacktibismo sortzaile katalana

Teknologiaren erabilera irudimentsuetan ere bidea urratzen ari da Katalunia. Whatsapp eta bereziki Telegram kanalen erabilera, Twitter bidezko komunikazioa, erreferenduma posible egin zuten tresna deszentralizatuak eta orain sakelako aplikazio propioen garapenak estrategia teknosozial landu bat erakusten du atzetik.

Aurretik ere, estrategia horren zantzuak urriaren 1eko erreferendumean ikusi ziren. Ohiko hauteskundeetan norbanakoek hautesleku bakar batean bozka dezakete, errolda kontrolatu ahal izateko. Orduan, errepresioaren ondorioz, erasotuak izaten ari ziren hauteslekuetatik kanpo ere bozkatzeko aukera eskaini zuten tresna horien bidez, bi alditan bozkatzen ez zela ziurtatuz.

Oraingoan, #Tsunamidemocratic estrategiaren bidez, beste pauso bat eman dute. Twitter apenas erabiltzen dute, difusiorako ez bada. Zentsuragarria den kanal batean hedapena bai, baina ekimenak antolatzeko ez duela balio kontutan hartuz. Aldiz, lehen egunetan jendea bildu eta mezu ofizialak helarazteko balio izan duen kanal ziurra izan da Telegram: 300.000 pertsona inguru bildu ditu. Beste kanal batzuetan, momentuko errepresiori lotutako informazioa eta baliabideak (Prateko aireportuan sartzeko tiket faltsuak eskuratzeko, adibidez) eskaintzeko erabili dituzte.

Badirudi RetroShare algoritmo deszentralizatu eta zifratua erabili dutela, segurtasuna eta anonimotasuna ziurtatzeko. Sakelako aplikazioa ez dago Play Storean eskuragarri, eta webgunetik deskargatzeko deialdia egin dute. Ez da horrekin nahikoa: aplikazioa deskargatu ondoren, Qrcode bat duen pertsona bat topatu beharko duzu zure inguruan aplikazioa aktibatzeko. Konfiantza sareen eraikuntza joko bilakatzen du estrategia horrek.

Pertsona bakoitzak ekimen zehatzak egiteko dauzkan baliabideak (ibilgailuak) eta denbora eskuragarritasuna adierazi eta bere kokapen geografikoa (ez zehatza) ezagutzeko baimena ere ematen du horrek. Informazioarekin, leku eta une jakinetan ekimenak burutzeko indarra eskuratzen dute antolatzaileek.

Hacktibismoa, hackinga eta aktibismoa batzearen emaitza da; hacking teknikak helburu politikoekin erabiltzea da. Baina oraingoan, hacktibismo sortzaileaak jendartea aktibatu eta ahaldundu dezakeela frogatu izan du.


Bideko Amaren ospitaleko sukaldeetako atzerapenak zuritu ditu Verak

Sukalde zerbitzua pribatizatu ostean sortutako arazoek eraginik ez dutela izan arrazoitu du

Bideko Amaren Ospitaleko sukalde zerbitzuak, zeina Marta Vera Nafarroako Osasun kontseilariak pribatizatu berri duen, hainbat arazo izan ditu lehen egunetan, baina Verak justifikatu egin ditu. Astelehenean, Mediterranea enpresak zerbitzua ematen zuen lehen egunean, gaixo asko kexatu ziren bazkalordua atzeratu zelako. Izandako arazoen berri izan arren, Verak garrantzia kendu die. «Atzerapenek ez zuten eraginik izan ospitaleratutako pertsonen proba klinikoetan», esan du.

«Lehen egunean arazoak izan ziren, baina badakigu une honetan ospitaleko zein enpresako profesionalak gogor ari direla lanean arazoak zuzentzeko», azaldu zuen Verak atzo egindako adierazpenetan. Are gehiago, atzo bertan arazoen «ehuneko ehuna» zuzentzen ahalegindu zirela gaineratu zuen, eta zerbitzua emateko zailtasuna nabarmendu zuen atzerapenak arrazoitzeko. «Lana egin behar zuten langileak aldatu ziren, eta sukaldeetako sistema oso konplexua da».

Bestalde, ospitaleratutako pertsonek ez dute menua aukeratzerik izango bihar arte, menuen triptikoetan aldaketak egiten dituzten arte.

«Hasiera zailak»

Javier Carraceda Mediterranea enpresako operazio arduradunak informatikari leporatu dizkio asteleheneko atzerapenak. «Faktore ugari elkartu ziren, baina arazo nagusia batez ere dietak kudeatzen dituzten programak bateratzean gertatu zen». Halaber, hasiera guztiak «zailak» direla arrazoitu du, eta atzo bertan janaria bere orduan ateratzen ari zela azaldu zuen.

Laurehun erabiltzaile ingururi janaria prestatzeko, 36 pertsona ari dira lanean sukaldea. Nafarroako Ospitaleko eta Ubarmin Klinikako sukalde zerbitzua pribatizatzen denean, 89 pertsona arituko dira, 1.100 menu egiteko. Nafarroako Ospitaleko sukaldea urtarrilaren 31n pribatizatuko dute, eta Ubarminekoa otsailaren 10ean. Egun horietan elkarretaratzeak egingo dituzte zerbitzu publikoetako langileek, pribatizazioak salatzeko.


SOSLAIA: "Quiroga ere, Aznarren kutuna"

2009-04-01

Gazte zela sartu zen politikan, eta 15 urteko bidea egin ondoren gaztea da oraindik. Arantza Quiroga Zia (Irun, 1973) hautatu du PPk Eusko Legebiltzarreko Mahaiko presidente izateko. Joan den hauteskundeetan Gipuzkoako zerrendaburua izan zen, eta heldu den legealdian orain arteko kargurik garrantzitsuena beteko du.

Nuevas Generaciones PPko gazte taldeko kide egin orduko 1995eko Udal hauteskundeetan parte hartu zuen, Irunen, jaioterrian. Hurrengo hiru urteetan Irungo Udaleko zinegotzia izan zen. Garai hartan ezagutu zuen Jose Maria Aznar Espainiako gobernuburu ohia. 24 urterekin PPk Madrilen egin zuen kongresu batean parte hartu zuen, eta eskainitako hitzaldiak Aznarren interesa piztu zuen. Basagoitik duela ez asko haren «kutuna» bihurtu zela esan zuen. Maria San Gil bezala.

1998ko Eusko Legebiltzarrerako hauteskundeetan Gipuzkoatik aurkeztu eta hautatu egin zuten. Azken hiru legealdietan legebiltzarkidea izan da. San Gilen agurraren ondoren, Basagoitik EAEko PPko lehendakariorde nagusi izendatu zuen.

Azken egunetan, Quiroga denen ahotan ibili da preserbatiboen aurka eta Aita Santuak esandakoen alde agertu delako. Opus Deiko eskola batean ikasi zuen, eta bere lau semeak ere halako eskola batean ari dira ikasketak egiten. PPko alor kontserbadorekoa dela aitortu du. Bere amaren aldeko familia euskalduna izan arren, berak ez du euskaraz hitz egiten, baina ulertzen omen du.


Aurten ere euskarari muzin egingo diote Getxoko gurasoentzako eskolek

Seme-alabengan ahalmenak, jarrerak eta bizimodu osasuntsuak sustatzea izango dira Getxoko Gurasoen Eskolak 2011-2012 ikasturtean jorratuko dituen gaietako batzuk. Guztira, 13 ikastaro abiatuko dituzte urriaren 3an, astelehenarekin, guztiak espainolez emango dituztela, aurreko urteetan bezala. FAPAG, Elkargarri eta El Pupitre, hurrenez hurren Lehen Hezkuntzako herri ikastetxeen, Bigarren Hezkuntzako sare publikoko eta hezkuntza pribatuko elkarteak dira ikastaro horien antolatzaileak. Ikastaroen iraupena, hiru, lau edo bost saiotakoa izango da. Gainera, ez da aurretik izena eman beharko: pertsona interesatuek aukeratutako zentrora joan beharko dute zehaztutako egunean. Argibide gehiagorako, 944 660 151 telefono zenbakira deitu, www.getxo.net webgunera sartu edota Seme-Alabak argitalpenaren irailari dagokion alea (pdf) irakur daiteke. Argazkian, hainbat ume Itzubaltzeta / Romon egindako eskola inauterietan / © Getxoko Kultur Etxea.

Egitaraua

• Urriak 3, astelehena, 18:00etan: "Aprendiendo a tomar decisiones", Europa ikastetxean.

• Urriak 4, asteartea, 18:00etan: "Prevencion del fracaso escolar", Trinitarias ikastetxean.

• Urriak 5, asteazkena, 9:00etan: "Mejorando la autoestima", Larrañazubi ikastetxean.

• Urriak 5, asteazkena, 19:00etan: "Hablando de drogas", Aixerrota institutuan.

• Urriak 6, osteguna, 9:00etan: "Preparate para la adolescencia", Romo ikastetxean.

• Urriak 6, osteguna, 19:00etan: "Psicologia para madres y padres", Artatza ikastetxean.

• Azaroak 7, astelehena, 18:00etan: "Mejora tu comunicacion con los adolescentes", Fadura institutuan.

• Azaroak 10, osteguna, 9:00etan: "Preparate para la adolescencia", Geroa ikastetxean.

• Urtarrilak 16, astelehena, 19:00etan: "Preparate para la adolescencia", Azkorri ikastetxean.

• Urtarrilak 17, asteartea, 14:30ean: "Preparate para la adolescencia", Zubiletas ikastetxean.

• Urtarrilak 18, asteazkena, 15:30ean: "Psicologia para madres y padres", Divina Pastora ikastetxean.


Zornotzan autobus bat matxuratu eta ilada luzeak sortu dira N-634an

08:30ean autobus bat matxuratu da Zornotzako sarreran, eta trafikoa oztopatu du 10:30ak ingurura arte. Ertzainak zirkulazioa txandaka bideratu du.

Gertaeraren eraginez, auto iladak sortu dira N-634 errepidean, Durangotik Zornotzarako noranzkoan.


EAJ-PNV: “Indarkeria eta bandalismo gertaerak izan dira festetan eta Udal Gobernuak hauen inguruko hausnarketa serio bat egin beharko luke”

EAJ-PNVren udal taldeak pasa berriak diren San Telmo jaien inguruko ohar hau bidali digu. Hemen duzue:

San Telmo jaiak igaro ondoren hauen balorazioa egiteko ordua da.

Lehenik eta behin eskerrak eman nahi genizkieke festetarako antolatu diren ekitaldi ezberdinak aurrera eramaten aritu diren guztiei eta mila esker, baita ere, modu alai eta baketsuan festetan parte hartu duzuen guztioi.

Orokorrean jai giro ederra nagusitu bada ere, zoritxarrez indarkeria eta bandalismo gertaerak ere ugariak izan dira eta hauen aurrean gure gaitzespena eta kezka azaldu nahi dugu. Eta Udal gobernuari gertakari guzti hauen inguruko hausnarketa serio bat egitea eskatzen diogu.

Bestalde, agerian jarri nahi dugu baita ere izaera politikoa duten eta betiko soka berekoak diren, pintada eta kartelen presentzia ugaria. Fatxadak, kaleak, altzari publikoak eta ERAIKIN PUBLIKOAK!!! pankarta, pintada eta askorentzat iraingarri den argazki batez josita egon dira Udal gobernuaren ageriko permisibitatearekin. Zenbat egun egon da “Thierry”-ren argazkia Alondegian zintzilikatuta, kendu gabe? Zergatik? Ez al dira ba kartelak astelehen eta ostegunero kentzen, alkate jauna? Edo batzuk bakarrik dira kentzen direnak? Batzuk “adierazpen askatasunean” oinarrituko dira hau justifikatzeko. Adierazpen askatasunak ordea, askatasun guztiak bezala, hurkoari sor zaion errespetuan du muga.

Herri honetan gertatutakoaren kontaketa ez dugula partekatuko garbi dago; bakoitzak bere esplikazioa izango du, baina ezin dugu onartu indarkeria zuritu edo justifikatzea, zuritzea bidezko egitea baita, eta giza eskubideen urraketa justifikaezina da: justifikaezina da tortura, egiten duenak eginda, eta justifikaezina da hiltzea, egiten duenak eginda.

Bukatzeko San Telmo eguneko ekitaldirik zaharrenean eta herrikoienean, San Telmo Eguneko prozesioan, alegia; lehenengo aldiz Udal gobernuko ordezkaririk ez izatea agerian utzi nahi dugu. Zergatik ez da Udal Gobernua “San Telmoren” figura honek hainbat zumaiarrentzat izan duen esanahia oroitzen eta irudikatzen duen eta ehunka urtez gordetzeko gai izan garen ekintza bakarrean eta herrikoienean parte hartzeko gai? Erlijioa eta eliza ipiniko dituzte aitzakiatzat; eta orduan, zergatik jarraitu “San Telmo”-ren izenean festak ospatzen?

Izan zirelako gara, …


Danbor hotsak ozen herriko kaleetan

Azkoitiko umeen danborrada ozen entzun da herriko kaleetan. Gogotsu aritu dira herriko txikienak danborrak astintzen. Balda plazatik herriko plazarako bidea egin dute neska-mutilek, baina eliz ataritik zeharkatu direneko irudiak bildu ditu Maxixatzenek bideoan.


Pako Aristiren poemen faksimilea

Sakelako kaiera batean eskuz idatzitako poemak argitaratuko ditu Pako Aristik 'Libreta horiko poemak' izeneko liburu berrian. Azaroaren 7an (ostirala) 11:00etan Donostiako Bilintx dendan aurkeztuko du, Harkaitz Canok lagundurik. Hementxe daukazu Pako Aristiren sakelako libreta hori osorik, idazleak idatzi bezalaxe:eskuizkribuaren faksimilea Informazio gehiago


Porrota A Coruñan

Seniorren Ohorezko B mailako Babyauto Zarautz taldea esku-hutsik itzuli zen A Coruñatik igandean. Etxeko talde CRAT A Coruñarekin neurtu zituzten indarrak Phil Huxford eta Facundo Orivek entrenatutako jokalariek, eta 27-10 galdu zuten. Zarauztarren denboraldiko hirugarren porrota da.

Babyauto Zarautzek ezin izan zuen punturik Euskal Herrira bueltan ekarri igande eguerdian A Coruñan (Galizia) jokatutako neurketatik. Kategoria gogorra da Ohorezko B maila, eta akatsak garesti ordaintzen dira. Hala egin zuen talde zarauztarrak ere: bi entsegu ez zituen transformatu, beste huts pare bat ere egin zituen, eta ondorioz, ihes egin zien garaipenak, 27-17. Atsedenaldira etxeko taldea joan zen aurretik, 8-5. Herriko hainbat jokalarik hartu zuten parte norgehiagokan: Ander eta Xabier Rekondo anaiek, David Vegak eta Julen Aristorenak, hain zuzen.

Ez da ahaztu behar aldaketa dezente egon direla aurten Babyauto Zarautzen taldean, eta jokalarietako asko oso gazteak direla (20 urtez azpikoak). Hala ere, maila oso ona ematen ari dira Ohorezko B mailan, eta sailkapeneko laugarren postuan dago taldea, lau neurketa irabazi eta hiru galduta.

Harrobiko taldeak Michelinen

18 eta 16 urtez azpiko Gure Etxea Beltzak taldeek Michelingo zelaian jokatu zuten iragan asteburuan. Uribealdearekin neurtu zituzten indarrak, eta erraz nagusitu ziren. 90-0 eta 80-0 irabazi zuten, hurrenez hurren.


AZAROko Euskararen Agenda

Izaki Gardenak, Badu Bada, Bertsolari Txapelketa Nagusia, Malenkonia, Napoka Iria, Bernardo Atxaga, Hipo eta Tomax, Benito Lertxundi,... AZAROko Euskaren Agendan! !

Azaroan ARABA osoan euskaraz izango diren ekintza guztien berri izateko Euskararen Agenda ireki, erabili eta zabaldu! !

Agenda PDF formatuan ikusteko HEMEN


Bat, bi, hiru, lau

Bost, sei, zazpi, Txokolatek estropada irabazi. Mutikotan etxean ikasitakoa, gaztetan Los Paxay-ekin grabatu genuena osaba Txokolate "sanjuandarrak" ekin ordezkatuz. "Joxemaitxo zoaz portura San Nikolas sartzekoa da eta". Zinkako baldea hartu eta han presentatuko nintzen osaba Iñaxioren bapore urdin-zuria noiz bistaratuko zain. Antxoarekin batera berdela, txitxarroa eta aita zenak modatik at, baina gogokoa zuen zaporen batez baldea lepo etxeratuko nintzen, amaren pozerako. Eta osaba han. Erraldoi. Txapela buru borobilean, betaurreko lodiak, bonbatxo urdinak eta artilezko jertse gris iluna ala beltza. Eta beharrak atzapartutako esku sendo haiek. Frantzisko semea inguruan ibiliko zen bere ile kizkurrez. Ez zizun musurik emango, hartu zale izaki baina lotsati. Nik eman egingo nion horren jakitun, gerora ere biak adinean aurrera, inoiz ez nion ohitura hari bukaerarik eman. Eta Orioko zaharren egoitzan musean aurkituko nuela jakinda, egokiera nuenean hara egiten nuen hura agurtzeko pozez, harenaz ere berdintzen bainintzen. Puntako arrantzalea. Urarekiko errespetua pasatu zidana. "Aita zuk zenbat estropada irabazi zenituen? ": " Bi galdu". Gogoan ditudan bere hondar hitzak. Izeba Irene daukazu zain. Har ezazu atseden bere ondoan.


Ohiturari eutsiz, bertso saio asko Debagoienean

Arrasateko AED elkartearen eskutik Amaia antzokian izango da, 20:00etan, bihar, zapatua; eta urtarrilean Aretxabaletan eta Oñatin egingo dituzte, hurrenez hurren; Gipuzkoako Bertsolari Txapelketako hainbat finalista izango dira Debagoienean.

Beñat Gaztelumendi bertsolariak jantzi zuen zapatuan Gipuzkoako txapel preziatua, Donostia Arenan jokatu zuten finala irabazita; bigarren aldiz irabazi du Añorgakoak txapelketa hori, eta oraingoan, aitaren eskutik jaso zuen saria; izan ere, Gipuzkoako Bertsozale Elkarteak urte luzetan Bertsozale Elkartean egindako borondatezko lan isila aitortu eta eskertu nahi izan dio keinu horrekin.

Alaia Martin, Ane Labaka, Beñat Lizaso, Jon Maia, Nerea Elustondo, Oihana Iguaran eta Agin Laburu izan zituen Gaztelumendik taularen gainean lagun, eta Labururekin lehiatu zuen buruz burukoa.

Finalaz, Debagoienekoen ahotik

6.000 lagun bildu ziren Donostia Arenan, Illunben, zapatuan, finalarekin gozatzeko, eta horietako asko Debagoieneko bertsolari eta bertsozaleak; horien artean zen Oñatiko Txinparta Bertso Eskolako Iñaki Olalde. Saio ederra izan zela dio: "Giro ona egon zen, eta irabazleak ondo merezitako saria eraman zuen. Gaztelumendi zuzen ibili zen saio guztian zehar, eta gero, saltotxo bat gora egiteko bakarkako lanean Beñat itzela da, eta hala egin zuen erakustaldia, saiokoan nahiz buruz burukoan". Eta hauxe gaineratu du: "Agin Laburuk bigarren saria ateratzeak asko poztu ninduen, eta, faboritoen artean baneukan ere, saioan jasotako inpresioengatik, nik neuk Beñat eta Alaia Martin pasatuko nituen buruz burukora. Alaia zoragarri dabil, eta uste dut entzulea ondo merezita bereganatu duela".

Gipuzkoako txapelketako finalistak eta puntako bertsolari gehiago eskualdean

Arrasateko Ane Zuazubiskar bertsolaria txapelketako final-laurdenetara heldu da aurten, eta zapatuan Donostia Arenan zen, bertsolari moduan baino gehiago, kazetari lanetan jarduteko: "Barrutik bizi dugunontzako txapelketa polita izan da, eta finala ere ederra. Oso goraipatua izan da finala parekidea izan dela, eta hala da, baina kontuan hartu behar da txapelketa 48 bertsolarik abiatu genuela, eta 17 ginela emakumeak. Bertsolari askok dioten moduan, lagungarria litzateke antolatzen diren saioetan emakume gehiago izatea, horrek hurrengo txapelketan emakume gehiago izatea bultza dezakeelako".

Oñatin, sei finalista

Jon Maia eta Oihana Iguaran izan ezik, Gipuzkoako Txapelketako beste sei finalistak izango dira Oñatiko Txinparta Bertso Eskolak urtarrilaren 5erako Zubikoa kiroldegian, 22:30ean, antolatu duen jaialdian. Sarrerak hamar eurotan salduko dituzte, aurrez, Txokolateixan.

Arrasaten, AEDren eskutik

Urteetako ohiturari jarraituz, Arrasateko euskara elkarteak Amaia antzokian proposatu du bihar, zapatua, 20:00etan saioa. Taularen gainean izango dira: Ane Labaka, Maialen Lujanbio, Amaia Agirre, Julio Soto, Jon Maia eta Arkaitz Estiballes, Maite Berriozabal gai-jartzailearen agindutara. "Finalaren ostean asko komentatu da molde oso ezberdineko bertsolariak izan zirela, eta biharko saioa ere bada horren erakusle; sarritan batera kantatzen ez dutenak entzuteko aukera polita izango dugu, argazki polita izango da, eta saio bizia eta zorrotza izango dela uste dut; oso gustuko dudan bertsokera nahasketa ederra izango delakoan nago".

Aretxabaletan, urtarrilaren 3an

Amaia Agirrek proposatutakoak kantatuko dituzte Aretxabaletako Arkupe Kultura etxean urtarrilaren 3an, 19:00etan, Andoni Egañak, Onintza Enbeitak, Miren Artetxek eta Igor Elortzak. Astelehenean jarriko dituzte sarrerak salgai, Arkupen.

Ane Labaka bertsolaria. Argazkia: GBE.

Ane Labaka (bertsolaria): "Gogoa dut saioetan aske abesteko"

Lasarte-Oriakoa "gustura" da txapelketan egindako lanarekin eta "gogotsu" dago datozen saioetarako.

Zelan txapelketan?

Pozik nago egindakoarekin, eta finalean oso babestuta sentitu nintzen; konplizitate handia izan dut, besteak beste, Beñatekin. Izugarri gustatzen zaizkit haren bakarkakoak; merezitako txapela, duda barik!

Estreinakoz izango zara ibarreko saio horietan; gogotsu zaude?

Arrasaten ez dut sekula kantatu eta Oñatiko saio horretara ere lehenengoz noa. Gogo handia daukat txapelketatik kanpo modu askeagoan kantatzeko.

Zer eskatuko diozu urte berriari?

Aurtengoak gauza asko eman dizkit sortzaile moduan, eta hurrengoan ere hala jarraitu gura nuke, ilusioz sortzen.


Foruzainek gizon bat atxilotu dute Goizuetan beste bati eskopeta batekin tiro egin eta zauritzeagatik

Foruzainek Goizuetako bizilagun bat atxilotu zuten atzo gauean, elkarren arteko liskar batean beste bati tiro egiteagatik. Biktima, lepotik odola zeriola, ospitalera eraman zuten, baina ez dago larri. Atxilotua Iruñean dago, epailearen aurrean pasa zain. Gertaera atzo arratseko 8ak aldera gertatu zen.


Prostituten bezeroei zigorra jartzea aztertzen ari da Frantziako Gobernua

Suediako ereduari jarraitu behar zaiola azaldu du Roselyne Bachelot Frantziako Osasun ministroak

Frantziako Parlamentuak prostituzioari buruzko lege proposamen bat eztabaidatzea nahi du Frantziako Osasun ministro Roselyne Bachelotek. Lege proposamen horrek prostituzioaren bezeroak zigortzea jasoko luke. Asanbladako prostituzioari buruzko informazio batzordea lanean da jada, eta, luze gabe, komisioak lege proposamen bat prest izatea espero du Bachelotek. Adierazi duenez, «prostituziora jotzearekin bezeroek pertsonen salerosketa ahalbidetzen dutela ulertaraztea» da bezeroak zigortzearen helburua.

Le Parisien kazetak Bacheloti eginiko elkarrizketa bat argitaratu zuen atzo. Prostituzioaren gainean, Frantziako araudia «nabarmen abolizionista» dela nabarmendu du, han proxenetismoa debekatuta dagoela esanez. Haatik, bezeroak zigortzearen aldekoa dela ziurtatu du Bachelotek. Eredu horrek nola funtzionatzen duen jakiteko, badu nora begiratu: «Gaia aztertzen ari den batzorde parlamentarioa arreta handiz ari da ikertzen Suediako eredua». 1999. urteaz geroztik, prostituzioa debekatua dago Suedian, eta bezeroek sei hilabetera arteko espetxe zigorrak jaso ditzakete. «Diputatuen eginbeharra da lege hori Frantzian nola aplika daitekeen aztertzea», esan du Bachelotek.

Prostituzioan lan egitea ez dela «sekula» borondatezkoa irizi dio Bachelotek. «Langileen ia %85 nazioarteko proxenetismo sareen menpe daude», dio, eta sare horiek «Europa ekialdekoak edo Sahara hegoaldeko Afrikakoak» direla gaineratu du. Bachelotek ezin du sinetsi inguru horietako emakumeak prostituzioan aritzea gauza «ziurra» izatea. Horregatik uste du emakume horiek prostituzioan lanean ari badira «beste aukerarik» ez dutelako egiten dutela.

2012 baino lehenago, ez

Lege proposamena «lehenbailehen» idatzita egotea espero du Bachelotek. Dena den, egutegi parlamentarioa kontuan izanik, ezinezkotzat jo du 2012a baino lehenago lege proposamena bozkatzea eta, onartzen bada, legea indarrean egotea. Datorren urterako, prostituten bezeroentzako informazio eta sentsibilizazio kanpaina bat ere abiatzea proposatu du, baina ez du zehaztu hori nola egingo duten.

Frantzian prostituzio etxeak berriz baimentzeko proposamena egin du Frantziako Gobernuan dagoen UMP alderdiko Chantal Brunel parlamentariak. Ideia horren «erabat aurka» dagoela azaldu du Bachelotek. Herrialde Katalanetan, Frantziako mugatik gertu dauden prostituzio etxeen egoera jarri du argudio gisa. Han izan dira bisitan prostituzioaren auzia lantzen ari den batzordeko parlamentariak, eta ikusitakoarekin «izututa» geratu zirela nabarmendu du Bachelotek. «Han bizi diren emakumeak baldintza negargarrietan bizi dira. Prostitutak biktimak dira», iritzi dio.


Ingurumenaren eguna ospatzeko egitaraua

Ekainaren 5ean ospatzen da ingurumenaren eguna eta, horren harira, ekitaldi sorta polita antolatu dute Adunan:

Ibaialde erakusketa: ibai eta errekei lotutako ekosistemak gertutik ezagutzeko erakusketa hau udaletxeko udalbatza aretoan egongo da ikusgai, ekainaren 2tik 16ra, udaletxeko arreta-ordutegian (astelehenetik ostegunera, goizeko 8etatik arratsaldeko 5etara eta ostiraletan, goizeko 8etatik arratsaldeko 4etara). Eusko Jaurlaritzak bultzatutako Aztertu programaren baitan kokatzen da.

Kontsumobideren saio parte-hartzailea etxeko hornidurekin (gasa, argia, telefonoa, etab.) zerikusia duen saio informatzailea izateaz gain, bertaratzen diren herritarrekin parte-hartze dinamika interesgarri garatuko da. Ekainak 2, 17:00, Eskola. :

Kontsumobideren hitzaldia: "Etiketek hitz egiten dute" izena duen hitzaldiari esker, herritarrek gertutik ezagutuko dituzte etxeko ohiko hornidurei eta bestelako zerbitzuei buruzko informazioa duten etiketen inguruko nondik norakoak. Aprobetxa ezazue arlo honetan sortzen zaizkizuen zalantzak argitzeko! Ekainak 9, 11:00, Kultur Aretoa.

Adunan antolatutako ekintzez gain, Tolosaldean ere beste hainbat ekintza antolatu dira. Horien berri izateko, www.tolosaldeagaratzen.eus web gunean sar zaitezke (albisteen atalean).


Hasier Etxeberriarekin berbetan

Zeukan izenik gogora ekarri ere nahi ez dudan hiri batean izan zen, Euskal Herritik landa, gaur egun bi. Hitzaldia zuen idazleak, hitzaldia telebista aurkezleak, kazetariak, dokumental egileak, blogariak. Hitzaldia zuela, alegia, Hasier Etxeberriak. Eta hantxe joan ginen gu, itsumutil, esateko baino entzuteko gehiago geneukala. Gurean euskal telebista publikoaz inork ezer esatekorik badauka —engranajeaz, historiaz, asmoez— inor horietako bat Etxeberria delako. Kuriosoa, gutxi aritu ginen literaturaz; ia esklusiboki telebistaz jardun genuen. Agian hitzaldia ere horren jirabueltan zelako; agian, euskal literaturaren aldean, euskal telebista publikoaren oraina eta geroa puskaz kezkagarriagoak direlako.

Eta gauza interesgarriak esan zituen Etxeberriak hitzaldian: nola egiten den literaturari buruzko saio bat euskaraz, nola iraun duen hamahiru urtean, nola batzuetan lagungarri diren irudimena, malezia, zolitasuna. Argigarria izan zen ikustea, adibidez, nola gobernatu zuten Paul Austerren bestondoa, nola salbatu zuten Claude Lanzmannen zakur aldartea.

Baina gauza interesgarriagoak esan zituen hitzalditik kanpo. Noski, asko ez dira hona ekartzeko modukoak, horietako batzuk hobe geuretzat gordetzea —beste batzuk ahaztea ere ez legoke gaizki—. Eta egun batek askorako ematen du —taxia, bazkaria, hitzaldia, trena, garagardoa, mahai ingurua, afaria, koktela—. Baina inpresio batekin geratu nintzen besteren gainetik, eguna bukatu zenerako.

Esperantza tarte batean galdua nuen ETBrekin. Egia da orain impasse moduko batean direla, ez aurrera ez atzera, datorren urteko hauteskundeak noiz iritsiko, zer gertatuko, zer aldaketa ekarriko duten zain —aldaketak ekarriko dituela garbi baitago—. Baina zabaldu egin da ETB honek funtzionatzen ez duen sentsazioa. Hasier Etxeberriarekin berbetan aritu ondoren, ordea, ikusi nuen badela etxea maite duen jendea, etxeko langiletzat daukana bere burua, eta jende horrek tira egiten badio, bada, agian ez dagoela den-dena galdua. Aterako dela agian ETB aurrera. Ez agian orain ezagutzen dizkiogun ezaugarriekin, bai agian neurri arrazoizkoago batera ekarrita; ez agian audientziak eta share-ak eta numeroak pilatzearekin obsesionatuta, bai agian bueltatuz hasieretako asmoetara. Gaurtik hasi edo 2013rako uztea, hahor galdera.